Gbeƒãɖeɖemɔnuwo—Wole Mɔnu Ðe Sia Ðe Zãm Be Nya Nyuia Naɖo Amewo Gbɔ | Mawu Fiaɖuƒe\nMawu ƒe amewo zãa mɔnu vovovowo le gbeƒãɖeɖedɔa me be yewoate ŋu aɖo ame gbogbotɔ kekeake gbɔ\n1, 2. (a) Mɔnu kae Yesu zã esi wòdi be yeaƒo nu na ameha gã aɖe? (b) Aleke Kristo yomedzela wɔnuteƒewo le eƒe kpɔɖeŋua srɔ̃m, eye taɖodzinu ka tae?\nGBE ɖeka esi ameha gã aɖe ƒo zi ɖe Yesu ŋu le ƒu ta la, ege ɖe tɔdziʋu me eye wòna woku ʋua yi ƒua dzi vie. Nu ka tae? Enya be ne yele ƒua dzi hafi ƒo nu la, tsiawo awɔe be yeƒe nuƒoa aɖi nyuie amehawo nase.—Mixlẽ Marko 4:1, 2.\n2 Le ƒe ʋɛ siwo do ŋgɔ na Fiaɖuƒea ɖoɖo anyi kple esiwo kplɔe ɖo siaa me la, Kristo yomedzela wɔnuteƒewo srɔ̃ eƒe kpɔɖeŋua, elabena woto mɔnu yeyewo vɛ be yewoatsɔ ana Fiaɖuƒe nya nyuia naɖo ame gbogbotɔ kekeake gbɔ. Le Fia la ƒe mɔfiafia te la, Mawu ƒe amewo yi edzi le mɔnu yeyewo zãm hele tɔtrɔm ɖe nɔnɔmeawo kple mɔ̃ɖaŋunu yeye siwo le totom la ŋu. Míedi be nya nyuia naɖo ame gbogbotɔ kekeake gbɔ hafi nuwuwua nava. (Mat. 24:14) Mina míadzro mɔnu siwo míezã va yi be míate ŋu aɖo amewo gbɔ le afi sia afi la dometɔ aɖewo me kpɔ. Ne míele eme dzrom la, de ŋugble tso ale si nàte ŋu asrɔ̃ ame siwo ɖe gbeƒã nya nyuia le ɣeyiɣi mawo me ƒe xɔsee la ŋu.\nGbeƒãɖeɖe Na Ame Hahowo\n3. Nu kae ku dzi na nyateƒea ƒe futɔwo?\n3 Nyadzɔdzɔgbalẽwo. Tso ƒe 1879 me ke la, Nɔviŋutsu Russell kple eƒe zɔhɛwo to Gbetakpɔxɔ dzi na Fiaɖuƒegbedeasia nɔ ame geɖe gbɔ ɖom. Gake le ƒe ʋɛ siwo do ŋgɔ na ƒe 1914 me la, edze ƒãa be Kristo kpe ɖe wo ŋu woto mɔnu bubuwo dzi na nya nyuia gaɖo ame geɖe gbɔ wu tsã. Nu siawo tɔgbi te dzɔdzɔ tso ƒe 1903 me. Le ƒe ma me la, Aƒetɔ E. L. Eaton, si xɔ ŋgɔ na Protestantɔwo ƒe osɔfo aɖewo la, ƒu asi akɔ be esi wònye ze wu ze, tɔ gbɔ wokpɔnɛ le ta, ye kple Charles Taze Russell yewoakpe le amehawo ŋkume ŋkeke aɖewo ne yewoakpɔe ɖa be ame kae aɖe Biblia ƒe nufiafiawo me nyuie wu hã. Eaton ŋlɔ lɛta ɖo ɖe Russell gblɔ be: “Esi wònye be nya aɖewo li siwo me nye kpli wò ƒe susu to vovo le . . . ta la, mesusui be adzɔ dzi na amehawo ŋutɔ ne nye kpli wò míedzro nya siawo me le dutoƒo.” Russell kple eƒe zɔhɛwo hã kpɔe be numedzodzroa aɖe vi na amehawo, eya ta wowɔ ɖoɖo be woanɔ numedzodzro siawo tam ɖe nyadzɔdzɔgbalẽ xɔŋkɔ aɖe me (The Pittsburgh Gazette). Amewo kpɔ dzidzɔ ɖe nyati mawo siwo wotana ɖe nyadzɔdzɔgbalẽa me, kple ale si Russell ɖea Biblia me nyateƒea me nyuie la ŋu ŋutɔ, eye esia wɔe be nyadzɔdzɔgbalẽa talawo doe ɖa be yewoanɔ Russell ƒe nuƒo bubuwo tam kwasiɖa sia kwasiɖa. Esia ku dzi na nyateƒea ƒe futɔwo ale gbegbe!\nKaka ƒe 1914 naɖo la, nyadzɔdzɔgbalẽ 2,000 kple edzivɔwoe taa Russell ƒe nuƒowo\n4, 5. Nɔnɔme nyui kae Russell ɖe fia, eye aleke ame siwo le agbanɔamedzinɔƒe ate ŋu asrɔ̃ eƒe kpɔɖeŋua?\n4 Eteƒe medidi o, nyadzɔdzɔgbalẽ geɖewo di be yewoanɔ Russell ƒe nuƒowo tam. Kaka ƒe 1908 naɖo la, Gbetakpɔxɔ te ŋu ka nya ta be wotaa eƒe nuƒowo ɖe “nyadzɔdzɔgbalẽ 11 me edziedzi.” Gake nɔvi siwo nya nu tso nyadzɔdzɔgbalẽ tata dɔwo ŋu la ɖo aɖaŋu na Russell be ne ena woɖe Habɔbɔa ƒe dɔwɔƒegã tso Pittsburgh yi du bubu si xɔ ŋkɔ wu me la, nyadzɔdzɔgbalẽ bubu geɖewo alɔ̃ anɔ eƒe Biblia me nyatiwo tam. Esi Russell de ŋugble tso woƒe aɖaŋuɖoɖoa ŋu heda nu bubuwo kpɔ nyuie vɔ la, ena woɖe dɔwɔƒea yi Brooklyn, New York, le ƒe 1909 me. Nu kae do tso eme? Le ɣleti ʋɛ aɖewo ko megbe la, nyadzɔdzɔgbalẽ 400 sɔŋ dze eƒe nuƒowo tata, eye bubuwo va le ekpem tso ŋkeke yi ŋkeke. Kaka woaɖo Fiaɖuƒea anyi le ƒe 1914 me la, nyadzɔdzɔgbalẽ 2,000 kple edzivɔwoe le Russell ƒe nuƒowo kple nyati siwo wòŋlɔna la tam ɖe gbegbɔgblɔ ene me!\n5 Nu vevi kae míate ŋu asrɔ̃ tso nudzɔdzɔ sia me? Anyo be ame siwo le agbanɔamedzinɔƒe le Mawu ƒe habɔbɔa me egbea nasrɔ̃ ɖokuibɔbɔ ƒe kpɔɖeŋu nyui si Russell ɖo. Le mɔ ka nu? Ne wole nyametsotso veviwo wɔm la, anyo be woabu aɖaŋu siwo ame bubuwo aɖo hã ŋu.—Mixlẽ Lododowo 15:22.\n6. Gblɔ ame siwo to nyati siwo wotana ɖe nyadzɔdzɔgbalẽwo me dzi xɔ nyateƒea la ƒe kpɔɖeŋu ɖeka.\n6 Fiaɖuƒea ŋuti nyateƒenya siwo wota ɖe nyadzɔdzɔgbalẽ mawo me la trɔ amewo ƒe agbenɔnɔ. (Heb. 4:12) Le kpɔɖeŋu me, Ora Hetzel, si xɔ nyɔnyrɔ le ƒe 1917 me la, nye ame gbogbo siwo to nyati mawo dzi xɔ nyateƒea la dometɔ ɖeka. Ora gblɔ be: “Le nye srɔ̃ɖeɖe megbe la, meyi ɖasrã danye kpɔ le Rochester, Minnesota. Esi meva ɖo la, mekpɔe wònɔ nyati aɖewo lãm le nyadzɔdzɔgbalẽ me. Russell ƒe nuƒowoe. Danye ɖe nu siwo wòsrɔ̃ le nyati mawo me la me nam.” Ora to esia dzi xɔ nyateƒea eye wòɖe gbeƒã Mawu Fiaɖuƒea nuteƒewɔwɔtɔe ƒe 60 kple edzivɔwo.\n7. Susu kawo tae ame siwo nɔ ŋgɔ xɔm la va gbugbɔ ŋku lé ɖe nyadzɔdzɔgbalẽwo zazã ŋu?\n7 Le ƒe 1916 me la, nudzɔdzɔ eve aɖewo koŋ wɔe be nɔvi siwo nɔ ŋgɔ xɔm la gbugbɔ ŋku lé ɖe nyadzɔdzɔgbalẽwo dzi toto akaka nya nyuia ŋu. Gbãa, Xexemeʋa Gbãtɔ si nɔ edzi yim ɣemaɣi la wɔe be nu siwo wotsɔna taa agbalẽ kpɔkpɔ zu dɔ. Le ƒe 1916 ma me la, nɔvi siwo kpɔa nyatiwo tata ɖe nyadzɔdzɔgbalẽ me dzi le Britain la ɖe woƒe kuxiawo me ale: “Nyadzɔdzɔgbalẽ 30 aɖewo koe gakpɔtɔ le nuƒoawo tam fifia. Eye edze ƒãa be xexlẽme sia dzi gbɔna ɖeɖe ge kura le esi pepa ƒe asi le dzi yim ta.” Nudzɔdzɔ eveliae nye Nɔviŋutsu Russell ƒe ku, le October 31, 1916 dzi. Eya ta December 15, 1916 ƒe Gbetakpɔxɔ ɖe gbeƒã be: “Esi Nɔviŋutsu Russell megali o ta la, mawunyawo tata [ɖe nyadzɔdzɔgbalẽwo me] atɔ te kura.” Togbɔ be gbeƒãɖeɖemɔnu sia tɔ te hã la, woyi edzi kpɔ dzidzedze le mɔnu bubuwo zazã me. Mɔnu siawo dometɔ ɖekae nye “Xexemewɔwɔ Ƒe Foto-Drama” la ɖeɖefia.\n8. Agbagba ka gbegbee wodze hafi wɔ “Xexemewɔwɔ Ƒe Foto-Drama” la?\n8 Fotoɖeɖefiawo. Russell kple eƒe zɔhɛwo tsɔ ƒe etɔ̃ sɔŋ trɔ asi le “Xexemewɔwɔ Ƒe Foto-Drama” la ŋu, eye woɖee ɖe go le ƒe 1914 me. (Lod. 21:5) Drama sia nye sinima si me gbeɖiɖiwo, nɔnɔmetatawo, kple foto dzeaniwo le, eye woawoe to nu sia tɔgbi vɛ ɣemaɣi. Wona ame alafa geɖewo wɔ Biblia me nudzɔdzɔwo ƒe drama eye wolée ɖe mɔ̃ dzi wònye film. Wozã lãwo gɔ̃ hã le esia wɔwɔ me. Nyatakaka aɖe si woŋlɔ ɖi le ƒe 1913 me gblɔ be: “Míeyi tsaɖibɔ gã aɖe si me lãwo le la me, eye míezã eƒe afi si lãwo sɔ gbɔ ɖo tsɔ wɔ Noa ƒe ŋutinya wɔdɔɖeamedzi si dze le film la me.” Le nɔnɔmetata vovovo siwo woɖe fia le film-a me gome ya la, nutala bibi siwo le London, New York, Paris, kple Philadelphia ye ta wo kple asi.\n9. Nu ka tae wolɔ̃ faa zã ɣeyiɣi kple ga gbogbo aɖe ɖe “Foto-Drama” la wɔwɔ ŋu?\n9 Nu ka tae wolɔ̃ faa zã ɣeyiɣi kple ga gbogbo sia gbegbe ɖe “Foto-Drama” la wɔwɔ ŋu? Tameɖoɖo kplikpaa aɖe si dzi woda asi ɖo le ƒe 1913 takpekpewo me la ɖe eme be: “Dzidzedze si kpɔm Amerika nyadzɔdzɔgbalẽ talawo le le nɔnɔmetatawo zazã me tsɔ le amewo ƒe ɖetsɔleme nyɔm be woaxlẽ woƒe agbalẽawo, kple ale si fotoɖeɖefiawo va le bɔbɔm fifia ta la, míeka ɖe edzi bliboe be, abe Biblia fialawo kple nya nyui gbeƒãɖelawo ene la, nɔnɔmetatawo kple fotowo ɖeɖefia anye mɔ nyui aɖe si dzi míato afia nu amewo.”\nEtame: Mɔ̃ si wotsɔ le “Foto-Drama” la ɖem; Ete: “Foto-Drama” la ƒe nɔnɔmetata aɖewo\n10. Aleke gbegbe “Foto-Drama” la ɖeɖefia va keke tae?\n10 Le ƒe 1914 me la, woɖea “Foto-Drama” la fiana le dugã 80 sɔŋ me gbe sia gbe. Ame miliɔn enyi kloe kpɔ film sia le United States kple Canada ƒe dugãwo me. Le ƒe ma ke me la, woɖe “Foto-Drama” la fia le Australia, Britain, Denmark, Finland, Germany, New Zealand, Norway, Sweden, kple Switzerland. Wotrɔ asi le film sia ƒe ɖe ŋu wònye fotowo kple nutatawo ɖeɖe ko, eye woɖee le duviwo me. Woyɔa esi ŋu wogbugbɔ trɔ asi le alea la be “Eureka Drama.” Ewɔwɔ mexɔ asi boo o eye etsɔtsɔ hã le bɔbɔe. Kaka ƒe 1916 naɖo la, woɖe “Foto-Drama” la ŋutɔ loo alo “Eureka Drama” la gɔme ɖe Armeniagbe, Dano-Norwegiagbe, Fransegbe, Germangbe, Helagbe, Italiagbe, Polandgbe, Spaingbe, kple Swedengbe me.\nLe ƒe 1914 me la, woɖe “Foto-Drama” la le xɔ gã siwo me amewo yɔ fũu me\n11, 12. Ŋusẽ kae “Foto-Drama” la kpɔ ɖe ɖekakpui aɖe dzi, eye kpɔɖeŋu nyui kae wòɖo?\n11 “Foto-Drama” si gɔme woɖe ɖe Fransegbe me la kpɔkpɔ wɔ dɔ ɖe Charles Rohner, si xɔ ƒe 18 ɣemaɣi la dzi ale gbegbe. Egblɔ be: “Wova ɖee le mía de, Colmar, si le France ƒe du si nye Alsace me. Tso eƒe gɔmedzedze va ɖo nuwuwu la, ale si woɖe Biblia me nyateƒea gɔme eme kɔ nyuie la wɔ dɔ ɖe dzinye ŋutɔ.”\n12 Esia ʋã Charles wòxɔ nyɔnyrɔ, eye le ƒe 1922 me la, eƒo eɖokui ɖe ɣeyiɣiawo katã ƒe subɔsubɔdɔa me. Dɔ gbãtɔ siwo wode asi nɛ dometɔ ɖekae nye be wòakpe asi ɖe “Foto-Drama” la ɖeɖefia amehawo le France ŋu. Esi Charles nɔ nu ƒom tso dɔ sia ŋu la, egblɔ be: “Wode dɔ geɖe asi nam. Meƒoa kasaŋku, eye mekpɔa gakɔntawo kple agbalẽwo dzi. Wobia tso asinye hã be mana vavalawo nazi ɖoɖoe hafi wɔnaa nadze egɔme. Míemaa agbalẽ le ɖiɖiɖemeɣiwo. Míedea akpataa ƒe akpa aɖe koŋ asi na nɔviŋutsu alo nɔvinyɔnu aɖe. Wo dometɔ ɖe sia ɖe lɔa agbalẽ agbɔsɔsɔ aɖe ɖe asi hetena ɖe ame siwo le akpataa ƒe afi si wode asi nɛ la ŋu. Azɔ hã, míeɖoa agbalẽwo ɖe kplɔ̃wo dzi taŋ le akpataa ƒe mɔ nu.” Le ƒe 1925 me la, womia asi Charles be wòava subɔ le Betel le Brooklyn, New York. Wode dɔ asi nɛ le afi ma be wòaxɔ ŋgɔ na haƒoha si anɔ ha ƒom na habɔbɔa ƒe radiodɔwɔƒe si woɖo yeyee, si nye WBBR. Ne míede ŋugble tso kpɔɖeŋu si Nɔviŋutsu Rohner ɖo ŋu la, míate ŋu abia mía ɖokui be, ‘Ðe malɔ̃ faa awɔ dɔ sia dɔ si woade asi nam be matsɔ akpe asi ɖe nana be Fiaɖuƒegbedeasia naɖo amewo gbɔ ŋua?’—Mixlẽ Yesaya 6:8.\n13, 14. Aleke wozã radio tsɔ kaka nya nyuiae? (Kpɔ aɖaka si nye “Nu Vovovo Siwo Wowɔna Le WBBR La Dzi” kple esi nye “Takpekpe Vevi Aɖe” hã.)\n13 Radio. Le ƒe 1920-awo me la, “Foto-Drama” la ɖeɖefia va nɔ to yim, gake mɔnu bubu aɖe do ta ɖa, si dzi woto kaka Fiaɖuƒe nya nyuia yi didiƒe ke. Eyae nye radio. Le April 16, 1922 dzi la, Nɔviŋutsu Rutherford ƒo nuƒo aɖe le Philadelphia Dugãa Ƒe Fefewɔƒe, le Pennsylvania, wòɖi le radio dzi zi gbãtɔ. Ame siwo ade 50,000 sɔŋ ye se nuƒo ma si ƒe tanyae nye “Ame Miliɔnwo Le Agbe Fifia Siwo Maku Akpɔ O.” Emegbe, le ƒe 1923 me la, wona takpekpe me nuƒowo ɖi le radio dzi zi gbãtɔ. Nɔvi siwo nɔ ŋgɔ xɔm la va kpɔe be tsɔ kpe ɖe asitsahawo ƒe radiodɔwɔƒewo zazã ŋu la, anyo be habɔbɔa ŋutɔ hã naɖo radiodɔwɔƒe. Wova ɖo radiodɔwɔƒe sia ɖe Staten Island, New York, eye wona ŋkɔe be WBBR. Nuƒo gbãtɔ ɖi le radiodɔwɔƒe sia le February 24, 1924 dzi.\nLe ƒe 1922 me la, ame siwo ade 50,000 sɔŋ ye se nuƒo si ƒe tanyae nye “Ame Miliɔnwo Le Agbe Fifia Siwo Maku Akpɔ O” le radio dzi\n14 Woɖe taɖodzinu si tae woɖo WBBR radiodɔwɔƒea ɖo la me le December 1, 1924 ƒe Gbetakpɔxɔ me ale: “Míeka ɖe edzi be le mɔnu siwo katã míezã tsɔ kaka nyateƒe gbedeasia va se ɖe fifia dome la, radio ye nye esi ɖo ame geɖe gbɔ wu eye eƒe gazazã hã ɖiɖi wu bubuawo.” Wogblɔ kpee be: “Ne Aƒetɔ la kpɔe be ehiã be míagaɖo radiodɔwɔƒe bubuwo kpee atsɔ akaka nyateƒea la, eya ŋutɔ ana míakpɔ ga si hiã na esia wɔwɔ.” (Ps. 127:1) Kaka ƒe 1926 naɖo la, Yehowa ƒe amewo ɖo radiodɔwɔƒe ade. Wo dometɔ eve nɔ United States—WBBR la nɔ New York, eye WORD hã nɔ Chicago. Ene bubuawo nɔ Canada ƒe du siwo nye Alberta, British Columbia, Ontario, kple Saskatchewan me.\nNU VOVOVO SIWO WOWƆNA LE WBBR LA DZI\nWOƑOA ha kple Biblia me nuƒowo le WBBR la dzi. Wowɔa ɖoɖowɔɖi aɖe hã si ƒe tanyae nye “Ŋkuléle Ðe Xexea Me Ŋu.” Le ɖoɖowɔɖi sia me la, nɔvi siwo wɔa dɔ tso nyadzɔdzɔwo ŋu la ƒoa dukɔ vovovowo ƒe nyadzɔdzɔ veviwo nu ƒu heɖea gbeƒã wo. Ðoɖowɔɖi bubu hãe nye “Sɔhɛwo Ƒe Biblia Me Nuƒo.” Bubu hã ƒe tanyae nye “Aƒe Me Biblia Nusɔsrɔ̃ Wɔɣi.” Ðasefowo wɔa ale si ƒomewo asrɔ̃ Bibliae la ƒe kpɔɖeŋu le ɖoɖowɔɖi sia me. Biblia me dramawo kple Yehowa ƒe amewo ƒe nya siwo wodrɔ̃ le ʋɔnu ƒe wɔwɔfiawo hã yia edzi le WBBR la dzi. Wɔwɔfia siawo kloa nu le osɔfowo dzi be woawoe ƒlɔa dzo ɖe amewo te wotsia tsitre ɖe mía ŋu, eye woɖea ha ʋɔnudrɔ̃la siwo dea akpa ɖeka dzi le woƒe nyadɔdrɔ̃wo me.\n15, 16. (a) Nu kae Canada osɔfowo wɔ esi wokpɔe be míeto míaƒe radiodɔwɔƒewo dzi le nya nyuia kakam? (b) Aleke nuƒo siwo woƒona le radio dzi kple tso aƒe me yi aƒe me dɔa de nu wo nɔewo mee?\n15 Kristodukɔa ƒe osɔfowo kpɔe be woto mɔ sia dzi le Biblia me nyateƒea kakam, eye esia ve dɔme na wo ŋutɔ. Albert Hoffman, si nya nu tso dɔ siwo yia edzi le radiodɔwɔƒe si le Saskatchewan (Canada) ŋu la gblɔ be: “Ame geɖewo va le nu nyam tso Biblia Nusrɔ̃viwo [si nye ŋkɔ si woyɔna na Yehowa Ðasefowo tsã] ŋu. Esia nyea ɖaseɖiɖi nyui aɖe na wo va se ɖe esime osɔfowo ƒoe ɖe dziɖuɖumegãwo nu woto ayemɔ dzi ɖo asi Biblia Nusrɔ̃viwo ƒe radiodɔwɔƒe siwo katã le Canada dzi le ƒe 1928 me.”\n16 Togbɔ be woɖo asi míaƒe radiodɔwɔƒewo dzi le Canada hã la, nɔviwo yi edzi to asitsahawo ƒe radiowo dzi na amewo sea Biblia me nuƒowo. (Mat. 10:23) Be woana ame geɖe nase Biblia me nyateƒea to mɔnu sia dzi la, woŋlɔa radiodɔwɔƒe siwo dzi nuƒoawo aɖi le la ŋkɔ ɖe Gbetakpɔxɔ kple Nunyonameɣi magazinea (si nye Nyɔ! fifia) me, ale be ne gbeƒãɖelawo le tso ʋɔtru nu yi ʋɔtru nu dɔa wɔm la, woate ŋu ade dzi ƒo na aƒemenɔlawo be woalé radiodɔwɔƒe mawo ahase nuƒoawo. Nu kae do tso eme? January 1931 ƒe Nyatakakagbalẽvi gblɔ be: “Biblia me nuƒo siwo woƒona le radio dzi la gadea dzo nɔviawo me ɖe tso ʋɔtru nu yi ʋɔtru nu dɔa ŋu. Nyatakaka geɖe siwo va ɖo míaƒe dɔwɔƒegãa ɖee fia be ame geɖe le to ɖom, eye esi wònye be wose Nɔviŋutsu Rutherford ƒe nuƒowo le radio dzi xoxo taa, wole klalo be yewoaxɔ míaƒe agbalẽwo.” Nyatakakagbalẽvi la gblɔ tso radio kple tso aƒe me yi aƒe me dɔa ŋu be “wonye gbeƒãɖeɖemɔnu vevi eve siwo dzi Aƒetɔ ƒe habɔbɔa to le nya nyuia kakam.”\nTAKPEKPE VEVI AÐE\nLe ƒe 1931 me la, wɔna aɖe ɖi le radio geɖewo dzi tsiã ɖe enu le ɣeyiɣi ɖeka me wu bubu ɖe sia ɖe si wowɔ kpɔ ɣemaɣi. Wɔna mae nye takpekpe vevi si wowɔ le Columbus, Ohio (U.S.A.) le July 24-30 dzi, si me nuƒo aɖewo ɖi le radio 450 kple edzivɔwo dzi le Australia, Canada, Europa, kple United States. Takpekpe sia mee míetsɔ ŋkɔ Yehowa Ðasefowo le.\n17, 18. Togbɔ be nɔnɔmeawo va trɔ hã la, aleke radio yi edzi wɔ akpa vevi aɖe le nya nyuia kaka me?\n17 Le ƒe 1930-awo me la, tsitretsiɖeŋulawo tso ɖe asitsahawo ƒe radio zazã atsɔ kaka nya nyuia hã ŋu. Eya ta le ƒe 1937 ƒe nuwuwu lɔƒo la, Yehowa ƒe amewo trɔ ɖe nɔnɔmeawo ŋu. Wodzudzɔ asitsahawo ƒe radioawo hã zazã, eye wobiã ŋku ɖe tso aƒe yi aƒe dɔa ŋu geɖe wu. * Ke hã, radio yi edzi wɔ akpa vevi aɖe le Fiaɖuƒegbedeasia kaka me le dukɔ kple nuto bubu siwo sa ɖe aga me. Le kpɔɖeŋu me, tso ƒe 1951 va se ɖe 1991 me la, radiodɔwɔƒe aɖe si le West Berlin (Germany) la ƒoa míaƒe Biblia me nuƒowo edziedzi, si wɔe be ame siwo le Germany ƒe ɣedzeƒenuto mawo me la se Fiaɖuƒegbedeasia. Tso ƒe 1961 me la, Suriname (si le Anyiehe Amerika) ƒe radiodɔwɔƒe si nye dukɔa tɔ la wɔa miniti 15 ƒe ɖoɖowɔɖi aɖe kwasiɖa sia kwasiɖa, si dzi wotona kakaa Biblia me nyateƒea, eye esia yi edzi hena ƒe 30 kple edzivɔwo. Tso ƒe 1969 va se ɖe 1977 me la, habɔbɔa lé ɖoɖowɔɖi vovovo 350 kple edzivɔwo, siwo ƒe tanyae nye “Viɖe Le Ŋɔŋlɔawo Ŋu” la ɖe mɔ̃ dzi na radiodɔwɔƒewo woƒona. Radiodɔwɔƒe 291 sɔŋ ƒoa ɖoɖowɔɖi siawo le United States ƒe dugã 48 me. Le ƒe 1996 me la, radiodɔwɔƒe aɖe si le Apia, si nye Samoa (si le Anyiehe Pasifik nutowo me) ƒe fiadu la wɔa ɖoɖowɔɖi si ƒe tanyae nye “Wò Biblia Me Biabiawo Ƒe Ŋuɖoɖowo” kwasiɖa sia kwasiɖa.\n18 Kaka míage ɖe ƒe 2000-awo me la, radio megava le akpa gobii aɖeke wɔm le nya nyuia kaka me o. Gake mɔ̃ɖaŋunu bubu aɖe gado, si na wòle bɔbɔe be nya nyuia naɖo ame gbogbo aɖewo gbɔ kaba.\n19, 20. Nu ka tae Yehowa ƒe amewo ɖo jw.org nyatakakadzraɖoƒea, eye aleke wòle vi ɖemee? (Kpɔ aɖaka si nye “JW.ORG” hã.)\n19 Internet. Le ƒe 2013 me la, ame biliɔn 2, miliɔn alafa 7 kple edzivɔwoe zãa Internet, eye esia nye ame siwo katã le xexea me ƒe alafa memama 40 kloe. Akɔntabubu aɖe ɖee fia be elektronikmɔ̃ siwo woléna ɖe asi, abe asitelefon alo asikɔmpiuta ene, dzie ame siawo dometɔ biliɔn eve zãa Internet la le. Agbɔsɔsɔ sia le dzidzim ɖe edzi le xexea me godoo, gake Afrika koŋ ye Internet zazã le elektronikmɔ̃ siwo woléna ɖe asi dzi le dzidzim ɖe edzi le kabakaba wu, elabena ame miliɔn 90 kple edzivɔwoe toa mɔnu sia dzi zãa Internet le Afrika. Nutovɛ siawo wɔe be mɔ siwo dzi ame geɖe tona xɔa nyatakakawo la va trɔ kura.\n20 Yehowa ƒe amewo hã dze nyatakakamɔnu yeye sia zazã gɔme tso ƒe 1997 me. Le ƒe 2013 me la, amewo ate ŋu aʋu jw.org nyatakakadzraɖoƒea le gbegbɔgblɔ 300 me, eye Biblia me nufiame siwo ƒe kɔpi amewo ate ŋu awɔ le edzi la le gbegbɔgblɔ 520 kple edzivɔwo me. Gbe sia gbe la, ame 750,000 kple edzivɔe ʋua nyatakakadzraɖoƒea. To vovo na videowo la, amewo wɔa agbalẽwo ƒe kɔpi miliɔn 3, magazinewo ƒe kɔpi miliɔn 4, kple nu siwo woxlẽ lé ɖe mɔ̃ dzi ƒe kɔpi miliɔn 22 kple edzivɔwo ɣleti sia ɣleti.\n21. Nu kae nèsrɔ̃ tso nuteƒekpɔkpɔ si ku ɖe Sina ŋu me?\n21 Míaƒe nyatakakadzraɖoƒea va zu mɔnu vevi aɖe si zãm míele tsɔ le Mawu Fiaɖuƒe ŋuti nya nyuia kakam, le dukɔ siwo me woɖo asi gbeƒãɖeɖedɔa dzi le gɔ̃ hã me. Le kpɔɖeŋu me, le ƒe 2013 ƒe gɔmedzedze la, ŋutsu aɖe si ŋkɔe nye Sina, va ke ɖe míaƒe nyatakakadzraɖoƒea ŋu eye wòƒo ka na míaƒe dɔwɔƒegã si le Amerika hebia numeɖeɖe bubuwo tso Biblia ŋu. Nu ka tae eƒe yɔyɔa wɔ nuku? Moslemtɔwo ƒe ƒome mee wonyii le eye wòle kɔƒe tsoabo aɖe si le dukɔ aɖe si me woxe mɔ ɖe Yehowa Ðasefowo ƒe dɔa nu vevie le la me. To eƒe yɔyɔ sia dzi la, wowɔ ɖoɖo be Ðasefo aɖe si le Amerika nanɔ Biblia srɔ̃m kplii zi eve kwasiɖa sia kwasiɖa. Internet dzi videokadodo dzie wotona wɔa nusɔsrɔ̃a.\nNU SIWO ƑE KƆPI AMEWO WƆNA ƔLETI SIA ƔLETI:\nVideo kpuikpuiwo ƒe kɔpi miliɔn 3, agbalẽwo ƒe kɔpi miliɔn 3, magazinewo ƒe kɔpi miliɔn 4, kple nu siwo woxlẽ lé ɖe mɔ̃ dzi ƒe kɔpi miliɔn 22 kple edzivɔwo\nAME SIWO ƲUNƐ:\nAme 750,000 kple edzivɔ ʋua nyatakakadzraɖoƒea gbe sia gbe\nGBEGBƆGBLƆ SIWO ME WÒLE:\nAmewo ate ŋu aʋu nyatakakadzraɖoƒea le gbegbɔgblɔ siwo wu 300 me\nNU SIWO WODA ÐE EDZI:\nAmewo ate ŋu awɔ nu siwo woda ɖe edzi la ƒe kɔpi le gbegbɔgblɔ siwo wu 520 me\nAgbɔsɔsɔawo katã nye ƒe 2013 tɔ\nNufiafia Ame Ðekaɖekawo\n22, 23. (a) Ðe mɔnu siwo míezã be nya nyuia naɖo ame hahowo gbɔ la xɔ ɖe tso ʋɔtru nu yi ʋɔtru nu dɔa teƒea? (b) Alekee Fia la yra ɖe míaƒe agbagbadzedzewo dzi?\n22 Mɔnu siwo míezã be nya nyuia naɖo ame hahowo gbɔ, abe nyadzɔdzɔgbalẽwo, “Foto-Drama” la, radiodɔwɔƒewo, kple Internet nyatakakadzraɖoƒea ene la, dometɔ aɖeke mexɔ ɖe tso ʋɔtru nu yi ʋɔtru nu dɔa teƒe o. Nu ka tae? Elabena Yehowa ƒe amewo le Yesu ƒe kpɔɖeŋu srɔ̃m. Menye ameha gãwo koe Yesu ɖe gbeƒã na o, ke boŋ edze agbagba kpe ɖe ame ɖekaɖekawo hã ŋu. (Luka 19:1-5) Yesu na hehe eƒe nusrɔ̃lawo hã wowɔe nenema, eye wòna gbedeasi si woagblɔ la hã wo. (Mixlẽ Luka 10:1, 8-11.) Abe ale si míedzro eme le Ta Adelia me ene la, nɔvi siwo le ŋgɔ xɔm la dea dzi ƒo na Yehowa subɔlawo ɣesiaɣi be wo dometɔ ɖe sia ɖe naɖe gbeƒã na amewo ŋkume kple ŋkume.—Dɔw. 5:42; 20:20.\n23 Ƒe alafa ɖeka le Fiaɖuƒea ɖoɖo anyi megbe la, gbeƒãɖela siwo wu miliɔn 7, akpe alafa 9 ye tsɔ dzonɔameme le nu fiam amewo tso Mawu ƒe tameɖoɖowo ŋu. Ðikeke mele eme o be Fia la yra ɖe mɔnu siwo míezã le gbeƒãɖeɖe Fiaɖuƒea me la dzi. Eye abe ale si míakpɔe le ta si kplɔe ɖo me ene la, ena dɔwɔnu siwo hiã hã mí be míatsɔ aɖe gbeƒã nya nyuia na dukɔ sia dukɔ, to sia to, kple gbegbɔgblɔ sia gbegbɔgblɔ.—Nyaɖ. 14:6.\n^ mm. 17 Le ƒe 1957 me la, nɔvi siwo nɔ ŋgɔ xɔm la tso nya me be yewoatu míaƒe WBBR radiodɔwɔƒe mamlɛtɔ si le New York.\nNyadzɔdzɔgbalẽwo, fotoɖeɖefiawo, radiodɔwɔƒewo, kple Internet zazã atsɔ kaka nya nyuia ŋuti nya kawoe na nèkpɔe be Fiaɖuƒea nye nu ŋutɔŋutɔ?\nNu ka tae míetea gbe ɖe tso ʋɔtru nu yi ʋɔtru nu dɔa dzi?\nMƆNU SIWO MÍEZÃ BE NYA NYUIA NAÐO AME HAHOWO GBƆ LA DOMETƆ AÐEWO\nNuƒowo tata ɖe nyadzɔdzɔgbalẽwo me\n“Xexemewɔwɔ Ƒe Foto-Drama” *\nƲu siwo tame nyasemɔ̃ le\nAgbalẽ siwo dzi woŋlɔ nu ɖo kpakpla\nDugã me dutoƒo- ɖaseɖiɖi\n(Ƒeawo fia ɣeyiɣi si me wodze mɔnu aɖe zazã gɔme)\n^ mm. 79 Sinima aɖewo le “Foto-Drama” la hã me.\nAleke míade ŋugble kple amewo le nya si Ŋɔŋlɔawo gblɔ tso nufiafia siwo me ɖeɖe sesẽ ŋu? Kpɔ mɔnu etɔ̃ siwo míate ŋu azã be míana ŋuɖoɖo siwo aɖo amewo ƒe dzi gbɔ.


Mateo 23 - Holy Bible [Ewe Bible 1913] - (Mat 23)\nTete Yesu ƒo nu na amehawo kple eƒe nusrɔ̃lawo gblɔ bena:\nAgbalẽfialawo kple farisitɔwo bɔbɔ nɔ Mose ƒe zikpui dzi;\neyaŋuti nusianu, si wogblɔ na mi la, miwɔe, eye milé eme ɖe asi; gake la migawɔ nu ɖe woƒe nuwɔnawo nu o, elabena wogblɔnɛ, ke womewɔnɛ o.\nKe wodoa agba kpekpe, siwo wu tsɔtsɔ la, hetsɔna ɖoa amewo ƒe abɔta; gake woawo ŋutɔ melɔ̃na be, woƒe asibide ɖeka naka wo ŋu o.\nEye wowɔa woƒe nuwo katã, bena amewo nakpɔ wo; elabena wowɔa woƒe ŋkuɖodzinuwo wokekena, eye wowɔa woƒe awutogbowo wololona;\neye wolɔ̃a kplɔ̃tanɔnɔ le nuɖuƒewo kple nɔƒe gbãtɔwo nɔnɔ le woƒe ƒuƒoƒewo\nkpakple gbedoname le ablɔawo me, eye bena, amewo nayɔ wo be Rabi.\nKe miawo la migana woayɔ mi be Rabi o, elabena ame ɖeka koe nye miaƒe nufiala, eye mi katã la nɔviwò mienye.\nEye migayɔ amea ɖeke be mia fofo le anyigba dzi o; elabena ame ɖekae nye mia fofo, eyae le dziƒo.\nEye womegayɔ mi be kplɔlawo o; elabena ame ɖekae nye miaƒe kplɔla, eyae nye Kristo.\nKe amesi nye gãtɔ le mia dome la, nanye miaƒe subɔla.\nEye amesi ke lado eɖokui ɖe dzi la, woabɔbɔe ɖe anyi, eye amesi ke labɔbɔ eɖokui ɖe anyi la, woadoe ɖe dzi.\nKe baba na mi, agbalẽfialawo kple farisitɔwo, alakpatɔwo, bena mietua dziƒofiaɖuƒe la ɖe amewo nu; elabena mia ŋutɔwo mieyina ɖe eme o, eye amesiwo le yiyim ɖe eme hã la, mieɖea mɔ na wo be, woayi o.\nBaba na mi, agbalẽfialawo kple farisitɔwo, alakpatɔwo, elabena miemia ahosiwo ƒe aƒewo, eye miedaa alakpa nɔa gbe didiwo dom ɖa.\nBaba na mi, agbalẽfialawo kple farisitɔwo, alakpatɔwo, elabena mietsana le ƒu kple anyigba dzi bena miawo trɔ̃subɔla ɖeka wòazu Yudatɔ, eye ne ezui la, ekema miewɔe dzomavɔʋe ƒe vi, si wu mia ŋutɔwo zi eve.\nBaba na mi mɔfiala ŋkuagbãtɔ, siwo gblɔna bena: Amesi ke ata mawuƒe la, eya menye naneke o; ke amesi ke ata mawuƒe me sika la, eyae nyi fe.\nMovitɔwo kple ŋkuagbãtɔwo, kae lolo wu, sika loo alo mawuƒe, si na sika la ŋuti kɔna, mahã?\nEye amesi ke atà vɔsamlekpui la, eya menye naneke o, ke amesi ke atà nunana, si le edzi la, eyae nyi fe.\nŊkuagbãtɔwo, kae lolo wu, nunana loo alo vɔsamlekpui, si na nunana la ŋuti kɔna, mahã?\nEyaŋuti amesi ke atà vɔsamlekpui la, eya ta eya kple nusianu, si le edzi.\nEye amesi ke atà mawuƒe la, eya tà eya kple amesi nɔa eme.\nEye amesi ke atà dziƒo la, eya tà Mawu ƒe zikpui kple amesi nɔa edzi.\nMɔfiala ŋkuagbãtɔwo, miele tagbatsu tsyɔm, ke kposɔ miemina.\nBaba na mi, agbalẽfialawo kple farisitɔwo, alakpatɔwo, elabena mieklɔa kplu kple agba ŋuti, ke wo me yɔ fũ kple adzodada kple aɖifuɖiɖuɖu.\nBaba na mi, agbalẽfialawo kple farisitɔwo, alakpatɔwo; elabena mieɖi yɔdo, siwo ŋuti wòsi akalo ɖo, eye wole dzedzem nyuie la, ke wo me yɔ fũ kple ame kukuwo ƒe ƒuwo kpakple ɖiƒoƒo katã.\nNenema ke miawo hã miedzena ame dzɔdzɔewo le gota le amewo ƒe ŋku me; ke mia me yɔ taŋ kple alakpadada kpakple madzɔmadzɔnyenye.\nBaba na mi, agbalẽfialawo kple farisitɔwo, alakpatɔwo, elabena mieɖɔa nyagblɔɖilawo ƒe yɔdowo ɖo, eye miewɔa leke na ame dzɔdzɔewo ƒe ɖiƒewo\nhegblɔna bena: Ɖe mieli le mia fofowo ŋɔli la, ne miewɔ ɖeka kpli wo le nyagblɔɖilawo ƒe nu la me o.\nAlea mieɖia ɖase le mia ɖokui ŋuti bena, míenye amesiwo wu nyagblɔɖilawo la ƒe viwo.\nMiawo hã miyɔ mia fofowo ƒe dzidzenu la nu!\nDawo, ƒliwo ƒe dzidzimewo! Aleke miawɔ asi atso dzomavɔʋe ƒe ʋɔnudɔdrɔ̃ la nu mahã?\nEyaŋuti kpɔ ɖa, mele nyagblɔɖilawo, nunyalawo kple agbalẽfialawo dɔm ɖe mia gbɔ; miawu wo dometɔa ɖewo, eye miahe wo ɖe ati ŋuti, miaƒo wo dometɔa ɖewo kple atam le miaƒe ƒuƒoƒewo, eye miati wo yome tso du me yi du me,\nbena nu dzɔdzɔe ƒe ɖesiaɖe, si woda ahe le anyigba dzi la, nava mia dzi, tso Abel, ame dzɔdzɔe la, ƒe du la dzi vaseɖe Zaxarya, Baraxya vi la ƒe ʋu la dzi, amesi miewu le mawuxɔ kple vɔsamlekpui la dome.\nVava mele egblɔm na mi bena: Nenem nusiawo katã ava dzidzime sia dzi.\nYerusalem, Yerusalem, si wu nyagblɔɖilawo, eye wòfɔ kpe ƒu amesiwo wodɔ ɖo ɖe egbɔ! Zi nenie meɖi bena, maƒo viwòwo nu ƒu, abe alesi koklonɔ ƒoa viawo nu ƒu ɖe eƒe aʋala te ene, gake mielɔ̃ o!\nKpɔ ɖa, woagblẽ miaƒe aƒe ɖi na mi aƒedoe.\nElabena mele egblɔm na mi bena: Tso esia dzi yina la miegale kpɔ ye ge o, vaseɖe esime miagblɔ bena: Woayra amesi gbɔna le Aƒetɔ ƒe ŋkɔ la dzi.


Nehemiya 12 | Biblia Le Internet Dzi | Xexe Yeye Gɔmeɖeɖe\nNunɔlawo kple Lewi viwo (1-26)\nGliawo ŋu kɔkɔ (27-43)\nAlɔdodo gbedoxɔmedɔwɔlawo (44-47\n12 Nunɔla kple Lewi vi siwo trɔ gbɔ kple Zerubabel,+ Sealtiel+ vi, kpakple Yesua+ la woe nye: Seraya, Yeremiya, Ezra, 2 Amariya, Maluk, Hatus, 3 Sekaniya, Rehum, Meremot, 4 Ido, Ginetoyi, Abiya, 5 Miyamin, Maadiya, Bilga, 6 Semaya, Yoyarib, Yedaya, 7 Salu, Amok, Hilkiya kple Yedaya. Ame siawo nye nunɔlawo ƒe tatɔwo kple wo nɔviwo ƒe tatɔwo le Yesua ŋɔli. 8 Lewi viwoe nye Yesua, Binui, Kadmiel,+ Serebiya, Yuda, kple Mataniya,+ ame si kple nɔviawo xɔa ŋgɔ le akpedahawo dzidzi me. 9 Eye wo nɔvi Bakbukia kple Uni nɔa tsitre ɖe woƒe dzɔladɔwɔƒewo dzea ŋgɔ wo.* 10 Yesua dzi Yoyakim, Yoyakim dzi Eliyasib, eye Eliyasib+ dzi Yoyada.+ 11 Yoyada dzi Yonatan, eye Yonatan hã dzi Yadua. 12 Nunɔla siwo nye tatɔwo le wo fofowo ƒe aƒekɔwo nu le Yoyakim ŋɔli woe nye: Meraya na Seraya+ ƒe aƒekɔ; Hananiya na Yeremiya ƒe aƒekɔ; 13 Mesulam na Ezra+ ƒe aƒekɔ; Yehohanan na Amariya ƒe aƒekɔ; 14 Yonatan na Maluki ƒe aƒekɔ; Yosef na Sebaniya ƒe aƒekɔ; 15 Adna na Harim+ ƒe aƒekɔ; Helkai na Merayot ƒe aƒekɔ; 16 Zakariya na Ido ƒe aƒekɔ; Mesulam na Gineton ƒe aƒekɔ; 17 Zikri na Abiya+ ƒe aƒekɔ . . . ;* na Miniamin ƒe aƒekɔ; Piltai na Moadia ƒe aƒekɔ; 18 Samua na Bilga+ ƒe aƒekɔ; Yehonatan na Semaya ƒe aƒekɔ; 19 Matenai na Yoyarib ƒe aƒekɔ, Uzi na Yedaya+ ƒe aƒekɔ; 20 Kalai na Salai ƒe aƒekɔ; Eber na Amok ƒe aƒekɔ; 21 Hasabiya na Hilkiya ƒe aƒekɔ; Netanel na Yedaya ƒe aƒekɔ. 22 Le Eliyasib, Yoyada, Yohanan kple Yadua+ ŋɔli la, woŋlɔ Lewi viwo kple nunɔlawo siaa ƒe tatɔ siwo le wo fofowo ƒe aƒekɔwo nu ƒe ŋkɔwo ɖi va ɖo Persiatɔ Dario ƒe fiaɖuɣi. 23 Woŋlɔ Lewi vi siwo nye tatɔwo le wo fofowo ƒe aƒekɔwo nu ƒe ŋkɔwo ɖe ŋutinyagbalẽ me va ɖo Yohanan, Eliyasib vi ŋɔli. 24 Lewi viwo ƒe tatɔwoe nye Hasabiya, Serebiya kple Yesua,+ Kadmiel+ vi, kple wo nɔvi siwo nɔa tsitre dzea ŋgɔ wo dzia kafukafuha kple akpedaha na Mawu, abe ale si Mawu vavã la ƒe ame David de se ene,+ dzɔlawo ƒe ha ɖeka nɔa akpa si, eye dzɔlawo ƒe ha bubu nɔa akpa kemɛ. 25 Mataniya+ kple Bakbukia, Obadiya, Mesulam, Talmon kple Akub+ nye agbonudzɔla+ siwo nɔa tsitre dzɔa nudzraɖoƒexɔ siwo le agboawo nu la ŋu. 26 Ame siawo subɔ le Yoyakim, Yesua+ vi, Yozadak vi, ƒe ŋkekeawo kple nutodziɖula Nehemiya kpakple nunɔla Ezra,+ si nye nugbugbɔŋlɔla* ŋɔli. 27 Esi wole Yerusalem glia ŋu kɔ ge la, woyi ɖadi Lewi viwo be woakplɔ wo tso wo nɔƒewo katã ava Yerusalem, ne woatsɔ akpedaha,+ hadzidziwo, gakogoewo, kasaŋkuwo, kple saŋkuwo akɔ eŋu kple dzidzɔ. 28 Eye hadzilawo* viŋutsuwo va kpe ta tso nuto* la kple du siwo le Yerusalem ŋu godoo la me kpakple Netofatɔwo+ ƒe kɔƒewo me, 29 kple Bet-Gilgal,+ Geba-gblewo+ kple Azmavet,+ elabena hadzilawo tso kɔƒewo na wo ɖokuiwo ɖe Yerusalem ŋu godoo. 30 Eye nunɔlawo kple Lewi viwo kɔ wo ɖokuiwo ŋu, eye wokɔ dukɔ la+ kple agboawo+ kpakple gli+ la ŋu. 31 Eye mena Yuda-megãwo de gli la dzi. Azɔ hã, meɖo akpedahadziha gã eve kple ameha eve siwo kplɔ wo ɖo, eye ɖeka zɔ ɖusime to glia dzi ɖo ta Aɖukpogbo+ la gbɔ. 32 Eye Hosaya kple Yuda-megãwo ƒe afã zɔ dze wo yome, 33 hekpe ɖe Azariya, Ezra kple Mesulam, 34 Yuda, Benyamin, Semaya kple Yeremiya ŋu. 35 Nunɔlawo ƒe viwo dometɔ siwo kpe ɖe wo ŋu, siwo si kpẽwo+ le la woe nye: Zakariya, si nye Yonatan vi, Semaya vi, Mataniya vi, Mikaya vi, Zakur vi, Asaf+ vi, 36 kple nɔvia siwo nye Semaya kple Azarel, Milalai, Gilalai, Maai, Netanel, Yuda kple Hanani, ame siwo si Mawu vavã la ƒe ame David ƒe haƒonuwo+ le; eye nugbugbɔŋlɔla* Ezra+ le wo ŋgɔ. 37 Esi woɖo Vudogbo+ la gbɔ la, woyi ŋgɔ tẽe va to David Ƒe Du+ La Ƒe Atrakpuimɔ+ la tame hezɔ gli la dzi le David Ƒe Aƒe la tame va do ɖe Tsigbo+ la gbɔ, le ɣedzeƒe gome. 38 Akpedahadziha kemɛa to akpa kemɛ,* eye medze wo yome hekpe ɖe dukɔ la ƒe afã ŋu, to glia dzi va to Abolomèkpowo Ƒe Mɔ́+ la ŋu va ɖo Gli Gbadza+ la gbɔ, 39 to Efrayim-gbo+ la tame va ɖo Du Xoxo La Ƒe Agbo+ la gbɔ ɖado ɖe Tɔmelãgbo+ la kple Hananel Mɔ́+ la gbɔ kple Mea Mɔ́ la kpakple Alẽgbo+ la gbɔ; eye wova tɔ ɖe Dzɔlawo Ƒe Agbo la nu. 40 Mlɔeba akpedahadziha eveawo va tɔ ɖe Mawu vavã la ƒe aƒe la ŋgɔ; nye kple dumegãwo ƒe kpeɖeŋutɔwo ƒe afã si le ŋunye, 41 kple nunɔla siwo nye Eliyakim, Maaseya, Miniamin, Mikaya, Elioenai, Zakariya kple Hananiya, siwo lé kpẽwo ɖe asi 42 kple Maaseya, Semaya, Eleazar, Uzi, Yehohanan, Malkiya, Elam kple Ezer hã míeva tɔ ɖe afi ma. Eye hadzila siwo le Yizrahiya ƒe dzikpɔkpɔ te la dzi ha sesĩe. 43 Wosa vɔ gã aɖe gbe ma gbe, eye wokpɔ dzidzɔ,+ elabena Mawu vavã la na wokpɔ dzidzɔ gã aɖe. Eye nyɔnuwo kple ɖeviwo hã kpɔ dzidzɔ,+ ale be wose Yerusalem ƒe aseyetsotso le didiƒe ke.+ 44 Gbe ma gbe woɖo ŋutsuwo ɖe nudzraɖoƒexɔawo+ kple xɔ siwo me nudzɔdzɔawo,+ agblemenuku gbãtɔwo+ kple nuwo ƒe ewoliawo+ le la nu. Ne woaƒo nu siwo Se la bia be woana+ nunɔlawo kple Lewi+ viwo la nu ƒu tso agblededuwo me ade wo me, elabena amewo kpɔ dzidzɔ le Yuda le nunɔla kple Lewi vi siwo le subɔsubɔm ta. 45 Wowɔa woƒe Mawu ƒe dɔ kple nuŋukɔkɔdɔ la, eye hadzilawo kple agbonudzɔlawo hã wɔa woƒe dɔ abe ale si David kple via Salomo ɖoe ene. 46 Elabena tso gbe aɖe gbe ke le David kple Asaf ŋɔli la, woɖo hadzilawo dzikpɔlawo* hena kafukafuhawo dzidzi kple akpedada na Mawu.+ 47 Eye le Zerubabel+ ŋɔli kple Nehemiya ŋɔli la, Israel blibo la katã tsɔa hadzilawo+ kple agbonudzɔlawo+ ƒe gome nana le gbe sia gbe ƒe hiahiã nu. Woɖea nu si nye Lewi viwo+ tɔ gome la na wo, eye Lewi viwo hã ɖea nu si nye Aron ƒe dzidzimeviwo tɔ gome la na wo.\n^ Agate ŋu afia, “le subɔsubɔdɔa wɔɣi.”\n^ Ŋkɔ aɖeke medze le Hebrigbe me asinuŋɔŋlɔa me le afi sia o.\n^ Alo, “hadzila bibiwo.”\n^ Efia nuto si le Yordan ŋu.\n^ Alo, “kemɛa dze ŋgɔ.”


Yesu Yɔ Dɔ Ŋkuagbãtɔwo Eye Wòkpe Ðe Zaxeo Ŋu | Yesu Ƒe Agbemeŋutinya\nYesu Yɔ Dɔ Ŋkuagbãtɔwo Eye Wòkpe Ðe Zaxeo Ŋu\nYESU YƆ DƆ ŊKUAGBÃTƆWO LE YERIKO\nADZƆXƆLA ZAXEO TRƆ DZI ME\nYesu kple ame siwo le mɔ zɔm kplii la ɖo Yeriko, si didi tso Yerusalem abe ŋkeke ɖeka ƒe mɔzɔzɔ ene. Du evee woyɔna be Yeriko, eye du xoxotɔ gbɔ didi tso Romatɔwo ƒe du yeyea gbɔ abe kilometa ɖeka kple afã ene. Esi Yesu kple amehawo dzo le du siawo dometɔ ɖeka me yina kemɛa me la, ŋkuagbãtɔ eve siwo nye nubialawo la se amewo ƒe hoowɔwɔ. Wo dometɔ ɖeka ŋkɔe nye Bartimeo.\nEsi Bartimeo kple eƒe evelia se be Yesu va yina la, wode asi ɣlidodo me be: “Aƒetɔ, David Vi, kpɔ nublanui na mí!” (Mateo 20:30) Ke ameha la me tɔ aɖewo blu ɖe wo ta be woazi ɖoɖoe, gake wogado ɣli ɖe edzi boŋ. Esi Yesu de dzesi nu si nɔ edzi yim la, etɔ. Yesu gblɔ na ame siwo le eŋu la be woayɔ ame siwo le ɣlia dom la na ye. Woyi nubialaawo gbɔ hegblɔ na wo dometɔ ɖeka be: “Wò dzi nedze eme! Tso; ele yɔwòm.” (Marko 10:49) Ŋutsua tsɔ dzidzɔ ɖe eƒe awudziwui ƒu gbe hetso kpla yi Yesu gbɔ.\nYesu bia ŋkuagbãtɔawo be: “Nu kae miedi be mawɔ na mi?” Woɖo eŋu be: “Aƒetɔ, na míaƒe ŋkuwo naʋu.” (Mateo 20:32, 33) Woƒe nu wɔ nublanui na Yesu, eye wòka asi woƒe ŋkuwo ŋu. Le wo dometɔ ɖeka gome la, egblɔ nɛ be: “Heyi. Wò xɔse na nèhaya.” (Marko 10:52) Ŋkuagbãtɔ eveawo siaa ƒe ŋkuwo ʋu, eye wode asi Mawu kafukafu me. Esi ameawo kpɔ nu si dzɔ la, woawo hã wokafu Mawu. Ame siwo nye ŋkuagbãtɔwo tsã la dze Yesu yome azɔ.\nAmeha gã aɖe le Yesu ŋu esime wònɔ Yeriko dua me tom. Ame sia ame di be yeakpɔ ame si ʋu ŋku na ŋkuagbãtɔawo. Amewo le Yesu mimim ɖo le goawo katã me, si wɔe be ame aɖewo mete ŋu kpɔe flui gɔ̃ hã o. Aleae wònɔ le Zaxeo hã gome. Adzɔxɔla siwo le Yeriko kple eƒe golɔgoewo la ƒe amegãe wònye. Esi wònye ame kpui ta la, mete ŋu nɔ nu si le edzi yim la kpɔm o. Eya ta Zaxeo ƒu du dze Yesu ŋgɔ ɖalia gboti aɖe si le mɔ si tom wòle la dzi. Kɔkɔƒe si Zaxeo le azɔ la ana wòakpɔ nu sia nu si le edzi yim. Esi Yesu gogo Zaxeo hekpɔe le atia me la, egblɔ nɛ be: “Zaxeo, ɖi kaba, elabena aƒewò mee madze egbe.” (Luka 19:5) Zaxeo ɖi le atia dzi heyi aƒe me kaba ɖaxɔ eƒe amedzro sia si ŋu bubu le la.\nEsi ameawo kpɔ nu si le dzɔdzɔm la, wode asi liʋiliʋĩlilĩ me. Woƒe susue nye be mele be Yesu nadze ame si woawo wobu nu vɔ̃ wɔla la gbɔ o. Zaxeo zu kesinɔtɔ to adzodada amewo le adzɔxɔxɔ me dzi.\nEsi Yesu le gegem ɖe Zaxeo ƒe me la, ameawo gblɔ be: “Ŋutsu sia yina nu vɔ̃ wɔla gbɔ dze ge.” Gake Yesu ya kpɔe be Zaxeo ate ŋu atrɔ dzi me. Eye Yesu ƒe mɔkpɔkpɔa medo kpo emevava o. Zaxeo tsi tre hegblɔ nɛ be: “Kpɔ ɖa Aƒetɔ, matsɔ nye nunɔamesiwo ƒe afã ana ame dahewo, eye maɖo nu sia nu si metafa ame aɖe xɔ le esi la teƒe zi ene.”—Luka 19:7, 8.\nMɔ si nu Zaxeo ɖee fia le be yetrɔ dzi me la ɖe dzesi ŋutɔ! Anɔ eme be ne ekpɔ eƒe adzɔxɔxɔ ŋuti nuŋlɔɖiwo dzi la, ate ŋu abu home si tututu wòxɔ le Yudatɔ vovovowo si. Azɔ eɖe adzɔgbe be yeaɖo eteƒe na wo zi ene. Esia sɔ gbɔ wu nu si Mawu ƒe sea bia gɔ̃ hã. (2 Mose 22:1; 3 Mose 6:2-5) Gawu la, Zaxeo do ŋugbe be yeatsɔ yeƒe nunɔamesiwo ƒe afã ana ame dahewo.\nZaxeo ƒe dzimetɔtrɔ ŋuti kpeɖodzi sia dze Yesu ŋu, eye wògblɔ be: “Xɔxɔ va aƒe sia me egbea, elabena Abraham vie wò hã nènye. Elabena Amegbetɔvi la va be yeadi ame siwo bu la ahaɖe wo.”—Luka 19:9, 10.\nƔeyiɣi kpui aɖee nye ema do ŋgɔ esi Yesu ƒo nu tso “ame siwo bu” la ŋu le eƒe lododo si ku ɖe vi búbua ŋu la me. (Luka 15:11-24) Azɔ ena wokpɔ nya siwo wògblɔ va yi la ŋuti kpɔɖeŋu ŋutɔŋutɔ esi wòva ke ɖe ame sia si bu hafi la ŋu. Ele eme be subɔsubɔhakplɔlawo kple wo yomedzelawo anɔ Yesu ŋu lĩm ahanɔ nu ƒom tsi tre ɖe eŋu le esi wòdea ha kple ame siwo le abe Zaxeo ene ta ya. Gake Yesu yi edzi le Abraham ƒe vi siwo bu la dim hele wo kple Mawu dome dzram ɖo.\nAnɔ eme be afi kae Yesu kpɔ nubiala ŋkuagbãtɔ eveawo le, eye nu kae wòwɔ na wo?\nAme kae nye Zaxeo, eye aleke wòɖee fia be yetrɔ dzi me?\nNufiame kae le ale si Yesu wɔ nu ɖe Zaxeo ŋui me?


Romatɔwo 5 | Biblia Le Internet Dzi | Xexe Yeye Gɔmeɖeɖe (1984)\n5 Eya ta fifia si wobu mí ame dzɔdzɔewo le xɔse ta la, mina míanɔ ŋutifafa me kple Mawu to mía Aƒetɔ Yesu Kristo dzi, 2 ame si hã dzi míeto kpɔ mɔnu le amenuveve sia si me míele tsitre ɖo fifia ŋu to xɔse me; eye mina míatso aseye le mɔkpɔkpɔ na Mawu ƒe ŋutikɔkɔe la ta. 3 Eye menye ema ɖeɖe ko o, ke mina míatso aseye le xaxawo me hã, esi míenyae be xaxa hea dzidodo vanɛ ta; 4 dzidodo hã hea ŋudzedzekpɔkpɔɖeameŋu vanɛ; ŋudzedzekpɔkpɔɖeameŋu hã hea mɔkpɔkpɔ vanɛ, 5 eye mɔkpɔkpɔ la menana ame ɖua ŋukpe o; elabena wotrɔ Mawu ƒe lɔlɔ̃ la kɔ ɖe míaƒe dziwo me to gbɔgbɔ kɔkɔe, si wona mí la dzi. 6 Elabena le nyateƒe me la, esime míeganye gbɔdzɔgbɔdzɔtɔwo la, Kristo ku ɖe ame mavɔ̃mawuwo ta le ɣeyiɣi ɖoɖi la dzi. 7 Elabena bebli hafi ame aɖe aku ɖe ame dzɔdzɔe ta; ɛ̃, ame nyui ya la, ɖewohĩ ame aɖe ado dzi aku ɖe eta. 8 Gake Mawu ɖe ye ŋutɔ ƒe lɔlɔ̃ na mí fia le esia me be, esime míeganye nu vɔ̃ wɔlawo la, Kristo ku ɖe mía ta. 9 Eya ta esi wobu mí ame dzɔdzɔewo azɔ to eƒe ʋua dzi ta la, woaɖe mí tso dziku la me geɖe wu to eyama dzi. 10 Elabena ne woto Via ƒe ku me dzra mía kple Mawu dome ɖo esime míenye eƒe futɔwo la, ekema azɔ si wova dzra mía kplii dome ɖo la, woaɖe mí geɖe wu to eƒe agbe la me. 11 Eye menye ema ɖeɖe ko o, ke míele aseye tsom hã le Mawu me to mía Aƒetɔ Yesu Kristo dzi, ame si dzi woto dzra mía dome ɖo azɔ. 12 Esia tae ale si ko to ame ɖeka dzi nu vɔ̃ ge ɖe xexea me, eye to nu vɔ̃ me ku la va, eye ale ku la kaka ɖe amewo katã dome, esi wo katã wɔ nu vɔ̃ ŋuti la . . . 13 Elabena va se ɖe esime Se la va la, nu vɔ̃ le xexea me, gake wometsoa ame aɖeke nu be ewɔ nu vɔ̃ ne se aɖeke meli o. 14 Gake ku ɖu fia tso Adam dzi va se ɖe Mose dzi, ɖe ame siwo mewɔ nu vɔ̃ si sɔ kple Adam ƒe sedzidadaa o la gɔ̃ hã dzi, eya si ɖi ame si ava va la. 15 Gake nunanaa faa ya tɔ mele abe ale si vodada la tɔ nɔ ene o. Elabena ne ame ɖeka ƒe vodadae na ame geɖewo ku la, Mawu ƒe amenuveve la kple eƒe nunana faa kpakple amenuveve si to ame ɖeka, si nye Yesu Kristo dzi la, sɔ gbɔ fũu na ame geɖewo. 16 Eye nunana faa la tɔ mele abe ale si nuwo yi edzi le ame ɖeka ma, si wɔ nu vɔ̃ la, tɔ gome ene o. Elabena ʋɔnudɔdrɔ̃ si tso vodada ɖeka me la he fɔbubu vae, gake nunana si tso vodada geɖe me la na wobu amewo be wole dzɔdzɔe. 17 Elabena ne ame ɖeka ƒe vodada mee ku to ɖu fia to ame ma dzi la, ekema ame siwo xɔ amenuveve la kple dzɔdzɔenyenye ƒe nunana faa le agbɔsɔsɔ me la anɔ agbe ahaɖu fia geɖe wu to ame ɖeka, si nye Yesu Kristo dzi. 18 Eya ta esi wònye vodada ɖekae he fɔbubu vae na ame ƒomeviwo katã ta la, nenema kee nuwɔna dzɔdzɔe ɖekae na wobu ame ƒomeviwo katã be wole dzɔdzɔe hena agbekpɔkpɔ. 19 Elabena ale si ko ame ɖeka ƒe tomaɖomaɖo na ame geɖewo zu nu vɔ̃ wɔlawo la, nenema kee to ame ɖeka ƒe toɖoɖo me hã woana ame geɖewo nazu ame dzɔdzɔewo. 20 Azɔ Se la hã va nɔ exa, bene vodada nasɔ gbɔ ɖe edzi. Gake afi si nu vɔ̃ sɔ gbɔ le la, afi mae amenuveve la hã sɔa gbɔ geɖe wu le. 21 Kple susu ka? Bene ale si ko nu vɔ̃ kple ku ɖu fiae la, amenuveve la hã naɖu fia nenema ke to dzɔdzɔenyenye me hena agbe mavɔ kpɔkpɔ, to mía Aƒetɔ Yesu Kristo dzi.


GBE BUBU Abbey Abkhaz Abui Acholi Adza Afrikaans Akha Albanian Altai Alur Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Armenian (West) Assamese Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Tokunɔgbe Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chile Tokunɔgbe Chin (Hakha) Chin (Tiddim) Chin (Zotung) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Côte d’Ivoire Tokunɔgbe Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) Esan Estonian Eŋlisi Eʋegbe Fante Faroese Fijian Finland Tokunɔgbe Finnish Fon Franse Futuna (East) Ga Galician German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Haya Herero Hiligaynon Hindi Hungarian Hunsrik Iban Ibanag Ibinda Igbo Iloko India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Japanese Javanese Jula Kabardin-Cherkess Kabiye Kabuverdianu Kachin Kalenjin Kannada Kanyok Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korea Tokunɔgbe Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lega Lendu Lenje Lhukonzo Lingala Lithuanian Lolo Lomwe Lovari Luganda Lugbara Lunda Luo Luvale Macua Makhuwa-Meetto Makhuwa-Shirima Makonde Malagasy Malawi Tokunɔgbe Malay Malayalam Malaysia Tokunɔgbe Maltese Mam Mambwe-Lungu Manyawa Mapudungun Marathi Mari Mashi Mauritian Creole Maya Mazahua Mbunda Mende Meru Mexico Tokunɔgbe Mixe Mixtec (Guerrero) Mizo Mongolian Moore Myanmar Myanmar Tokunɔgbe Nahuatl (Central) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepal Tokunɔgbe Nepali Ngabere Ngangela Ngbandi (Northern) Nias Nigerian Pidgin Niuean Norwegian Nsenga Nsenga (Mozambique) Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Phimbi Pidgin (West Africa) Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi (Shahmukhi) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romania Tokunɔgbe Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Tokunɔgbe Solomon Islands Pidgin Spain Tokunɔgbe Spanish Sranantongo Sunda Swahili Swahili (Congo) Swati Sweden Tokunɔgbe Swedish Tagalog Tahitian Tajiki Talian Tamil Tandroy Tankarana Tarahumara Tarascan Tatar Telugu Tetun Dili Tewe Thai Thailand Tokunɔgbe Tigrinya Tiv Tlapanec Toba Tojolabal Tok Pisin Tongan Totonac Tshiluba Tshwa Tsonga Turkish Tuvaluan Tuvinian Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Vezo Vietnam Tokunɔgbe Vietnamese Wallisian Waray-Waray Wayuunaiki Welsh Wichi Wolaita Xhosa Yacouba Yoruba Zambia Tokunɔgbe Zande Zapotec (Isthmus) Zapotec (Lachiguiri) Zulu\n1, 2. Nu kawo ŋue amewo biaa nya tsoe zi geɖe?\nÐEVIWO lɔ̃a nya geɖe biabia. Zi geɖe ne èɖe nane gɔme na wo vɔ la, woagabia ake be, ‘Nu ka tae?’ Ne èdze agbagba kpɔ ŋuɖoɖo nyui aɖe na wo hã la, ɖeko woagabia ake be: ‘Ke nu ka tae?’\n2 Míeɖanye ɖeviwo alo ame tsitsiwo o, mí katã míebiaa nya. Míebiaa nya tso nu si míaɖu, nu si míado alo nu si míaƒle ŋu. Eye míetea ŋu biaa nya vevi aɖewo hã tso míaƒe agbe alo etsɔme ŋu. Gake ne míekpɔ nyabiase siawo ƒe ŋuɖoɖo fakɔnamewo o la, ate ŋu ana míadzudzɔ ŋuɖoɖoawo didi.\n3. Nu ka tae ame geɖe susui be yewomate ŋu akpɔ yewoƒe nyabiase veviwo ƒe ŋuɖoɖowo o?\n3 Ðe nyabiase vevi siwo le mía si la ƒe ŋuɖoɖowo le Biblia mea? Ame aɖewo susui be ŋuɖoɖoawo le Biblia me, gake wo gɔme sese sesẽ akpa. Ewɔna na wo be nufialawo, fadawo kple pastɔwo koe ate ŋu aɖo wo ŋu. Eye enyea ŋukpe na ame bubu aɖewo hã be woalɔ̃ ɖe edzi be yewomenya ŋuɖoɖoawo o. Ke wò ya ɖe?\n4, 5. Nyabiase vevi kawoe le asiwò? Eye nu ka ta wòle be nàyi edzi adi woƒe ŋuɖoɖowo?\n4 Àdi godoo be yeakpɔ nyabiase siwo gbɔna la ƒe ŋuɖoɖowo: ‘Nu ka tae mele agbe ɖo? Nu kae adzɔ ɖe dzinye le nye ku megbe? Aleke tututue Mawu le?’ Nufiala xɔŋkɔ Yesu gblɔ be: “Minɔ ebiabia dzi, eye woana mi; minɔ edidi dzi, eye miakpɔe; minɔ ʋɔƒoƒo dzi, eye woaʋui na mi.” (Mateo 7:7) Mègana ta o va se ɖe esime nèke ɖe ŋuɖoɖo siwo ŋu kakaɖedzi le la ŋu.\n5 Ɛ̃, ne ‘èdia’ ŋuɖoɖoawo la, àkpɔ wo le Biblia me. (Lododowo 2:1-5) Ŋuɖoɖo siwo le Biblia me la gɔme sese mesesẽ akpa o. Nu si nàsrɔ̃ le eme la ana nàkpɔ dzidzɔ fifia eye wòana be etsɔmemɔkpɔkpɔ nyui aɖe hã nasu asiwò. Na míadzro biabia aɖe si ɖea fu na ame geɖe la me.\nÐE MAWU TSƆA ÐE LE EME NA MÍA, ALO TAMESẼLAE WÒNYE?\n6. Nu ka tae ame aɖewo susui be Mawu metsɔa ɖeke le eme na yewo ne yewole fu kpem o?\n6 Ame geɖe susui be Mawu metsɔa ɖeke le eme na mí o. Wogblɔna be ne ɖe Mawu tsɔa ɖe le eme na mí la, anye ne xexea me nyo wu sãsãsã. Aʋawɔwɔ, fuléle kple nuxaxa yɔ xexea me fũu. Amewo dzea dɔ, amewo kpea fu eye amewo kuna. Eya ta ame aɖewo biana be, ‘Ne ɖe Mawu tsɔ ɖe le eme na mí la, anye ne mexe mɔ ɖe fukpekpe siawo katã nu oa?’\n7. (a) Aleke subɔsubɔhakplɔlawo naa ame geɖe susunɛ be Mawu nye tamesẽla? (b) Nu kae na míeka ɖe edzi be menye Mawue nana nu vɔ̃ɖiwo dzɔna o?\n7 Ɣeaɖewoɣi la, subɔsubɔhakplɔlawo naa amewo susunɛ be Mawu nye tamesẽla. Le kpɔɖeŋu me, ne nya vɔ̃ aɖe dzɔ la, wogblɔna be Mawu ƒe lɔlɔ̃nue. Wogblɔna be eyae di be nu ma nadzɔ. Le nyateƒe me la, ne wogblɔ nya sia la, efia be wole fɔ bum Mawu. Gake Biblia fia nu be menye Mawue nana nu vɔ̃ɖiwo dzɔna gbeɖe o. Yakobo 1:13 gblɔ na mí be Mawu metsɔa nu vɔ̃ɖiwo tea ame aɖeke kpɔ o. Egblɔ be: “Ne ame aɖe le tetekpɔ me tom la, megagblɔ be: ‘Mawue le teyem [alo doyem] kpɔ’ o. Elabena womate ŋu atsɔ nu vɔ̃ɖiwo ate Mawu akpɔ o, eye eya ŋutɔ hã metea ame aɖeke kpɔna o.” Esia fia be togbɔ be Mawu mexea mɔ na nu vɔ̃ɖiwo be womegadzɔ o hã la, menye eyae nana wodzɔna gbeɖe o. (Xlẽ Hiob 34:10-12.) Na míakpɔ eƒe kpɔɖeŋu aɖe ɖa.\n8, 9. Nu ka tae masɔ be míabu fɔ Mawu ɖe míaƒe kuxiwo ta o? Gblɔ eƒe kpɔɖeŋu.\n8 Tsɔe be ɖekakpui aɖe le edzilawo gbɔ le aƒe me. Fofoa lɔ̃e vevie eye wòfia ale si wòatso nya me le mɔ nyuitɔ nu lae. Emegbe ɖekakpuia va dze aglã ɖe fofoa ŋu heʋu le aƒea me. Ewɔ nu gbegblẽwo eye wòva ɖo xaxa me. Ðe nàbu fɔ fofoa ɖe nu si dzɔ ɖe via dzi le esi mexe mɔ nɛ be wòagadzo le aƒea me o ta? Kura o. (Luka 15:11-13) Abe vifofo ma ene la, Mawu mexe mɔ na amegbetɔwo esi wotiae be yewoadze aglã ahawɔ nu gbegblẽ o. Eya ta ne nya vɔ̃ aɖe dzɔ la, ele be míaɖo ŋku edzi be menye Mawue na wòdzɔ o. Eye masɔ be míabu fɔ Mawu ɖe eta o.\n9 Susu nyui aɖe tae Mawu mekpɔ xe mɔ ɖe nu vɔ̃ɖiwo nu o. Le Ta 11 lia me la, àsrɔ̃ nu tso nya si Biblia gblɔ tso esia ŋu la ŋu. Gake ka ɖe edzi be Mawu lɔ̃ mí eye menye egbɔe míaƒe kuxiwo tsona o. Le nyateƒe me la, Eya ɖeka koe ate ŋu aɖe míaƒe kuxiwo ɖa.—Yesaya 33:2.\n10. Nu ka tae míeka ɖe edzi be Mawu aɖɔ nu siwo katã dome ame vɔ̃ɖiwo gblẽ la ɖo?\n10 Mawu le kɔkɔe. (Yesaya 6:3) Nu sia nu si wòwɔna la nyo hele dzadzɛe, eye eŋu kɔ. Eya ta míate ŋu aka ɖe eya amea dzi bliboe. Gake mele alea le amegbetɔwo ya gome o. Elabena wowɔa nu gbegblẽwo ɣeaɖewoɣi. Eye ŋusẽ mele amegbetɔ dziɖula si ɖia anukware wu ame bubu ɖe sia ɖe la gɔ̃ hã si be wòaɖɔ nu siwo dome amewo gblẽna la ɖo o. Ame aɖeke ƒe ŋusẽ mede Mawu tɔ nu o. Ate ŋu aɖɔ nu siwo katã dome amewo gblẽ la ɖo, eye awɔe hã. Atsi nu vɔ̃ɖi wɔwɔwo nu tegbee.—Xlẽ Psalmo 37:9-11.\nALEKE MAWU SENA LE EÐOKUI ME NE EKPƆ AMEWO LE FU KPEM?\n11. Aleke Mawu sena le eɖokui me le fu siwo kpem nèle ŋu?\n11 Aleke Mawu sena le eɖokui me ne ekpɔ nu siwo le dzɔdzɔm le xexea me kple nu siwo me tom wò ŋutɔ nèle la? Biblia fia mí be Mawu “lɔ̃a nya dzɔdzɔe.” (Psalmo 37:28) Eya ta etsɔ ɖe le nu si nye nyui kple nu si nye vɔ̃ me vevie. Etena ɖe edzi ne ekpɔ amewo wole fu kpem. Biblia gblɔ be esi nu vɔ̃ɖi wɔwɔ va sɔ gbɔ ɖe anyigba dzi le blema la, ‘egbã dzi na’ Mawu. (1 Mose 6:5, 6) Mawu metrɔ o. (Malaki 3:6) Biblia gblɔ be Mawu tsɔa ɖe le eme na wò vevie.—Xlẽ 1 Petro 5:7.\nBiblia fia mí be Yehowae nye Wɔla lɔ̃ame si wɔ xexe bliboa\n12, 13. (a) Nu ka tae míelɔ̃a amewo hetsɔa ɖe le eme na wo, eye aleke míesena le mía ɖokui me ku ɖe fukpekpe siwo le xexea me ŋu? (b) Nu ka tae míeka ɖe edzi be Mawu aɖe fukpekpe kple nu madzɔmadzɔ wɔwɔwo katã ɖa?\n12 Biblia gblɔ hã be Mawu wɔ mí ɖe eƒe nɔnɔme nu. (1 Mose 1:26) Esia fia be Mawu de nɔnɔme nyui siwo le esi la mía me. Eya ta ne etena ɖe dziwò ne èkpɔ ame maɖifɔwo le fu kpem la, ke nyae be etena ɖe Mawu dzi vevie wu! Aleke míewɔ nya?\n13 Biblia fia mí be “Mawu nye lɔlɔ̃.” (1 Yohanes 4:8) Lɔlɔ̃e ʋãa Mawu le nu sia nu si wòwɔna la me. Eya ta esi Mawu lɔ̃a ame tae míawo hã míelɔ̃a ame ɖo. Bu eŋu kpɔ: Ne ɖe ŋusẽ le asiwò be nàɖe fukpekpe kple nu madzɔmadzɔ wɔwɔ siwo katã yia edzi le xexea me ɖa la, àɖe wo ɖa? Àɖe wo ɖa godoo, elabena èlɔ̃ amewo. Ke Mawu ya ɖe? Ŋusẽ le esi, eye esi wòlɔ̃ mí ta la, aɖe fukpekpe kple nu madzɔmadzɔ wɔwɔwo katã ɖa. Ka ɖe edzi be Mawu ƒe ŋugbedodo siwo katã le agbalẽ sia ƒe gɔmedzedze la dometɔ ɖe sia ɖe ava eme! Gake be nàxɔ ŋugbedodo mawo dzi ase la, ehiã be nànya nu geɖe wu tso Mawu ŋu.\nMAWU DI BE NÀDZE SI YE\nNe èdi be yeadze xɔlɔ̃ ame aɖe la, àyɔ ŋkɔwò nɛ. Mawu ɖe eƒe ŋkɔ fia mí le Biblia me\n14. Mawu ƒe ŋkɔ ɖe, eye aleke míewɔ nya be ele be míazã ŋkɔ sia?\n14 Ne èdi be yeadze xɔlɔ̃ ame aɖe la, nya kae nègblɔna nɛ gbã? Ðe mèyɔa ŋkɔwò nɛ oa? Ke ɖe ŋkɔ le Mawu hã sia? Subɔsubɔhakplɔla geɖe gblɔna be eƒe ŋkɔe nye Mawu alo Aƒetɔ, gake menye ŋkɔ ŋutɔŋutɔwoe nye emawo o. Bubuŋkɔwo koe wonye, abe ale si “fia” kple “dukplɔla” le ene. Mawu gblɔ na mí be yeƒe ŋkɔe nye Yehowa. Psalmo 83:18 gblɔ be: “Na woadze sii be wò, ame si ŋkɔe nye Yehowa la, wò ɖeɖe koe nye Dziƒoʋĩtɔ ɖe anyigba blibo la dzi.” Biblia-ŋlɔlawo zã Mawu ƒe ŋkɔa zi akpe geɖe. Eya ta Yehowa di be nànya yeƒe ŋkɔ ahazã ŋkɔa. Ena nènya eƒe ŋkɔa ale be nàte ŋu azu exɔlɔ̃.\n15. Gɔmesese kae le ŋkɔ Yehowa ŋu?\n15 Gɔmesese vevi aɖe le Mawu ƒe ŋkɔ Yehowa ŋu. Eƒe ŋkɔa fia be ate ŋu ana eƒe ŋugbedodo ɖe sia ɖe nava eme eye ate ŋu awɔ nu sia nu si wòɖo be yeawɔ. Naneke mate ŋu axe mɔ nɛ o. Yehowa ɖeka koe ate ŋu atsɔ ŋkɔ ma. *\n16, 17. Nu kae bubuŋkɔ siwo gbɔna la fia? (a) “Ŋusẽkatãtɔ” (b) “Fia mavɔmavɔtɔ” (d) “Wɔla”\n16 Míekpɔe va yi be Psalmo 83:18 gblɔ le Yehowa ŋu be: “Wò ɖeɖe koe nye Dziƒoʋĩtɔ.” Nyaɖeɖefia 15:3 hã gblɔ be: “Yehowa Mawu, Ŋusẽkatãtɔ, wò dɔwɔwɔwo lolo eye wowɔ nuku loo! Fia mavɔmavɔtɔ, wò mɔwo le dzɔdzɔe, eye wonye nyateƒe.” Nu kae bubuŋkɔ si nye “Ŋusẽkatãtɔ” fia mí? Efia be Yehowae nye ame si si ŋusẽ gãtɔ kekeake le le xexea me godoo. Eye bubuŋkɔ si nye “Fia mavɔmavɔtɔ” fia be eli ɣeawokatãɣi. Psalmo 90:2 gblɔ be eli tso mavɔ me yi mavɔ me. Esia wɔ nuku loo!\n17 Yehowa ɖeka koe nye Wɔla la. Nyaɖeɖefia 4:11 gblɔ be: “Yehowa, mía Mawu, wòe dze be nàxɔ ŋutikɔkɔe, bubu kple ŋusẽ, elabena wòe wɔ nuwo katã, eye wò lɔlɔ̃nu ta woli, eye wowɔ wo ɖo.” Ɛ̃, Yehowae wɔ nu sia nu si ŋuti nàte ŋu abu, mawudɔla siwo le dziƒowo, ɣletivi gbogbo siwo le yame, atikutsetse siwo le atiwo dzi kple tɔmelã siwo le atsiaƒu kple tɔsisiwo me!\nÀTE ŊU ANYE YEHOWA XƆLƆ̃A?\n18. Nu ka tae wòwɔna na ame aɖewo be yewomate ŋu anye Mawu xɔlɔ̃ gbeɖe o? Aleke Biblia gblɔ tso nya sia ŋu?\n18 Ne ame aɖewo xlẽ nu tso Yehowa ƒe nɔnɔme wɔnukuwo ŋu la, vɔvɔ̃ ɖoa wo eye wogblɔna be: ‘Mawu tri akɔ, ekɔkɔ akpa eye wòle adzɔge ʋĩ, eya ta nu ka tae wòatsɔ ɖe le eme nam?’ Gake nenemae Mawu di be míase le mía ɖokui mea? Kura o. Yehowa di be yeate ɖe mía ŋu. Biblia gblɔ be Mawu “mele adzɔge tso mía dometɔ aɖeke gbɔ hafi o.” (Dɔwɔwɔwo 17:27) Mawu di be nàte ɖe ye ŋu, eye edo ŋugbe be ‘yeate ɖe ŋuwò.’—Yakobo 4:8.\n19. (a) Aleke nàwɔ anye Mawu xɔlɔ̃? (b) Mawu ƒe nɔnɔme kawoe lé dzi na wò wu?\n19 Aleke nàwɔ anye Mawu xɔlɔ̃? Yesu gblɔ be: “Esiae nye agbe mavɔ la bena woanya wò, Mawu vavã ɖeka la, kple Yesu Kristo si nèdɔ ɖa la.” (Yohanes 17:3) Yi nusɔsrɔ̃a dzi eye àva nya Yehowa kple Yesu nyuie. Ekema àte ŋu akpɔ agbe mavɔ. Le kpɔɖeŋu me, míekpɔe va yi xoxo be “Mawu nye lɔlɔ̃.” (1 Yohanes 4:16) Eye nɔnɔme nyoameŋu lédziname bubu geɖewo hã gale esi. Biblia gblɔ na mí be Yehowa nye “nublanuikpɔla kple veveseɖeamenula, ame si medoa dziku kabakaba o, eye eƒe lɔlɔ̃ si nu metsina o kple eƒe nuteƒewɔwɔ sɔ gbɔ.” (2 Mose 34:6) Yehowa ƒe ‘dɔme nyo eye wòlɔ̃a tsɔtsɔke.’ (Psalmo 86:5) Mawu gbɔa dzi ɖi eye wòwɔa nuteƒe hã. (2 Petro 3:9; Nyaɖeɖefia 15:4) Àgasrɔ̃ nu geɖe tso Yehowa ƒe nɔnɔme lédzinamewo ŋu ne èxlẽa Biblia.\n20-22. (a) Aleke míate ŋu ate ɖe Mawu ŋu togbɔ be míekpɔnɛ o hã? (b) Nu kae nàwɔ ne amewo di be nàdzudzɔ Biblia la sɔsrɔ̃?\n20 Ðe wòanya wɔ be nàte ɖe Mawu si mèkpɔna o la ŋua? (Yohanes 1:18; 4:24; 1 Timoteo 1:17) Ne èxlẽa nu tso Yehowa ŋu le Biblia me la, àva nyae be ame ŋutɔŋutɔe wònye. (Psalmo 27:4; Romatɔwo 1:20) Ne èyi edzi le nu srɔ̃m tso Yehowa ŋu la, àva lɔ̃e geɖe wu eye mia dome anɔ kplikplikpli.\nVifofo lɔ̃a viawo, gake mía Fofo si le dziƒo la ya lɔ̃a mí vevie wu gɔ̃ hã\n21 Àva kpɔe be mía Fofoe Yehowa nye. (Mateo 6:9) Ena agbe mí, eye wòdi hã be agbea nadze edzi na mí. Nu siae vifofo lɔ̃ame adi na viawo. (Psalmo 36:9) Vavãe, Biblia gblɔ hã be àte ŋu ava zu Yehowa xɔlɔ̃. (Yakobo 2:23) Wò ya bu eŋu kpɔ ko. Yehowa, ame si nye xexea me katã Wɔla la, di be nànye ye xɔlɔ̃!\n22 Ame aɖewo adi be nàdzudzɔ Biblia la sɔsrɔ̃. Ðewohĩ woavɔ̃ be àva do le subɔsubɔha si me nèle la me. Gake mègana ame aɖeke naxe mɔ na wò be nàdo kpo Yehowa xɔlɔ̃ zuzu o. Eyae nye Xɔlɔ̃ nyuitɔ kekeake si nàte ŋu adze.\n23, 24. (a) Nu ka tae wòle be nàyi edzi anɔ nya biam? (b) Nyati ka mee míadzro le ta si kplɔ esia ɖo me?\n23 Ne èle Biblia srɔ̃m la, màse nanewo gɔme o. Megawɔ ŋukpe na wò be nàbia nya tso wo ŋu alo abia kpekpeɖeŋu o. Yesu gblɔ be ele be míabɔbɔ mía ɖokuiwo abe ɖeviwo ene. (Mateo 18:2-4) Eye ɖeviwo lɔ̃a nya geɖe biabia. Mawu di be nàkpɔ ŋuɖoɖo na wò nyabiasewo. Eya ta srɔ̃ Biblia la nyuie ale be nàka ɖe edzi be nu si srɔ̃m nèle la nye nyateƒe.—Xlẽ Dɔwɔwɔwo 17:11.\n24 Mɔ nyuitɔ si dzi nàto asrɔ̃ nu tso Yehowa ŋue nye be nàdzro Biblia la me. Le ta si kplɔ esia ɖo me la, míakpɔ nu si tae Biblia to vovo na agbalẽ bubu ɖe sia ɖe.\n^ mm. 15 Ne ŋkɔ Yehowa medze le wò Biblia me o alo èdi be yeanya nu geɖe ku ɖe Mawu ƒe ŋkɔa ƒe gɔmesese kple eyɔyɔ ŋu la, taflatsɛ kpɔ Dzesidenya 1.\nNYATEƑENYA 1: AME KAE NYE MAWU?\n“Wòe wɔ nuwo katã.”—Nyaɖeɖefia 4:11\nNu kae míate ŋu asrɔ̃ tso Mawu ŋu le Biblia me?\nEyae nye Ŋusẽkatãtɔ, ame si si ŋusẽ gãtɔ kekeake le le xexea me.\nMawu nye mía Fofo.\nEdi be agbea nadze edzi na mí.\nMawu di be míate ɖe ye ŋu.\nNYATEƑENYA 2: ŊKƆ LE MAWU SI\n“Yehowa . . . nye nye ŋkɔ tegbee.”—2 Mose 3:15\nNu ka tae Mawu ƒe ŋkɔ le vevie?\nMawu gblɔ na mí be yeƒe ŋkɔe nye Yehowa. Menye ŋkɔwoe “Mawu” kple “Aƒetɔ” nye o. Bubuŋkɔwo koe wonye abe ale si “fia” kple “dukplɔla” le ene. Yehowa di be nàzã yeƒe ŋkɔa.\nEƒe ŋkɔa gɔmee nye “Enana Wòvaa Eme.” Esi wònye be Yehowae wɔ nuwo katã ta la, efia be ate ŋu ana eƒe ŋugbedodo ɖe sia ɖe nava eme eye ate ŋu awɔ nu sia nu si wòɖo be yeawɔ.\nNYATEƑENYA 3: YEHOWA LƆ̃A MÍ\n“Mawu nye lɔlɔ̃.”—1 Yohanes 4:8\nAleke Mawu ƒe lɔlɔ̃ la ɖea vi na mí?\n2 Mose 34:6; Psalmo 37:28\nEnye nublanuikpɔla kple veveseɖeamenula. Elɔ̃a nyateƒe kple nya dzɔdzɔe.\nEtsɔa nu vɔ̃ kena.\nEgbɔa dzi ɖi.\nEwɔa nuteƒe na mí.\nNYATEƑENYA 4: MAWU LÉA BE NA WÒ\n‘Midro miaƒe dzimaɖitsitsiwo katã ɖe edzi, elabena eléa be na mi.’—1 Petro 5:7\nAleke nèwɔ nya be Mawu léa be na wò vevie?\nEdo ŋugbe be yeaɖe fukpekpe ɖa ahaɖɔ nu siwo katã dome ame vɔ̃ɖiwo gblẽ la ɖo.\nYehowa di be nàte ɖe ye ŋu.\nNe èyi edzi le nu srɔ̃m tso Yehowa ŋu la, àva lɔ̃e geɖe wu.\nAme Ka Tututue Mawu Nye? (Akpa 1)\nAme Ka Tututue Mawu Nye? (Akpa 2)\nƉoe Ɖe Amewo Ɖoe Ɖe Amewo Ame Kae Nye Mawu?


Nya Vɔ̃—Ne Wò Lãme Gblẽ\nNe Wò Lãme Gblẽ\nMabel le Argentina nye nyɔnu aɖe si doa vevie nu le agbe me eye wòkpena ɖe dɔnɔ siwo gbɔ tso kɔdzi ŋu wodea kame be woƒe lãme nasẽ nyuie. Le ƒe 2007 me la, ɖeɖi va nɔ eŋu tem vevie eye ta ɖunɛ kutɔkutɔe gbe sia gbe. Egblɔ be: “Meyi ɖɔkta geɖewo gbɔ eye atike kae li womewɔ nam o, gake gbeɖea koe.” Mlɔeba wova wɔ dodokpɔ si nye MRI na Mabel, eye wokpɔe be nu te ahɔhɔ̃ me nɛ. Egblɔ be: “Dzidzi ƒom! Nyemete ŋu xɔe se be futɔ sia le ŋunye metsɔ le yiyimee o.\n“Ke hã nyemenya ale si gbegbe nye agbe ɖo afɔku mee o va se ɖe esime wowɔ dɔ nam hafi. Esi menyɔ tso alɔ̃ me le dɔwɔwɔ nam vɔ megbe la, nyemegate ŋu le ʋaʋãm o. Xɔdzisasrã koe mete ŋu le kpɔkpɔm. Kasia ko, nye ŋutɔ pɛ nyemegate ŋu le naneke wɔm o. Metɔtɔ le ŋkeke siwo metsɔ nɔ kɔ ma dzi la me ŋutɔ, eye dɔdalawo ƒe dɔwɔnuwo, toklãnamɔ̃wo kple dɔnɔ bubuwo ƒe ŋeŋe koe menɔa sesem. Ne ɖe mate ŋu atu nye vevesesea kple fukpekpea ɖe ya me la adzɔ dzi nam ŋutɔ.\n“Egbea, nye lãmea ka ɖe eme vie. Metea ŋu zɔna le ɖokuinye si, eye nye ɖeka metea ŋu dona ɣeaɖewoɣi gɔ̃ hã. Gake menɔa nu kpɔm eveve, eye nye lãkusiwo mewɔa dɔ nyuie o.”\nTENƆNƆ ÐE LÃMEGBEGBLẼ NU\nWò susu nenɔ nu nyuiwo ŋu. Biblia gblɔ le Lododowo 17:22 be: “Dzi kpɔdzidzɔ nana lãme hayana, ke gbɔgbɔ xanu nana ƒuwo ƒuna kplakplakpla.” Mabel gblɔ be: “Esi menɔ kame dem be nye lãme nasẽ la, nye hã meto nu siwo gbegbe me dɔnɔ siwo ŋu mekpena ɖo la tona ke me. Kamedefefeawo nana mesea veve vevie, eye ewɔna nam ɣeaɖewoɣi be madzudzɔ. Medzea agbagba vevie ɖea susu ma ɖa, elabena menyae be nye kutrikukua ahe viɖe vɛ nam mlɔeba ta.”\nKpɔ mɔ na nu nyuiwo be nàte ŋu ado dzi. Mabel gblɔ be: “Mekpɔ nu si tae nya vɔ̃wo dzɔna ɖo la le Biblia me. Eye menyae hã be ŋkeke sia ŋkeke si va yina la, míele tetem ɖe ɣeyiɣi si me vevesesewo katã nu ayi tegbee la ŋu.” *\nDe dzesii be Mawu tsɔ ɖe le eme na wò. (1 Petro 5:7) Mabel gblɔ ale si esia nyanya kpe ɖe eŋui la ale: “Esi wokplɔm yi amekoƒe la, mekpɔ ŋugbe si Mawu do le Yesaya 41:10 ƒe nyateƒenyenye dze sii, egblɔ le afi ma be: ‘Mègavɔ̃ o, elabena meli kpli wò.’ Nye dzi dzea eme ale gbegbe elabe menyae be Yehowa Mawu tsɔa ɖe le nu si me tom mele la me.”\nÈnyaa? Biblia gblɔ be ɣeyiɣi aɖe gbɔna esime ame aɖeke magadze dɔ o.—Yesaya 33:24; 35:5, 6.\n^ mm. 8 Àte ŋu axlẽ nu geɖe tso nya sia ŋu le agbalẽ si nye Nuka Tututue Nye Biblia ƒe Nufiafia? ƒe ta 11 lia me.\nNe Nya Vɔ̃ Aɖe Dzɔ—Ne Wò Lãme Gblẽ


Yosua Kple Gibeontɔwo | Biblia Me Ŋutinya\nAZƆ Kanaan-du geɖe le klalo be yewoawɔ aʋa kple Israel. Wobu be yewoate ŋu aɖu dzi. Gake amesiwo le Gibeon-du, si te ɖe wo ŋu me la mebui nenema o. Woxɔ se be Mawu le kpekpem ɖe Israel-viwo ŋu, eye womedi be yewoawɔ aʋa kple Mawu o. Ènya nusi Gibeontɔwo wɔa?\nWoɖo be yewoawɔ yewo ɖokui abe didiƒe aɖe yewotso ene. Wo dometɔ aɖewo do awu vuvuwo kple afɔkpa vuvuwo. Wotsɔ kotoku vuvuwo do agbae na woƒe tedziwo, eye wotsɔ abolo ƒuƒu dzefufu aɖewo ɖe asi. Eye woyi ɖagblɔ na Yosua bena: ‘Míetso didi aɖe ƒe, elabena míese miaƒe Mawu gã, Yehowa ŋkɔ. Míese nusiwo katã wòwɔ na mi le Egipte la. Eyata míaƒe amegãwo gblɔ be míadi nuɖuɖu aɖe hena mɔzɔzɔ, eye míava gblɔ na mi be: “Dɔlawo míenye na mi. Mido ŋugbe be yewomawɔ aʋa kpli mí o.” Mikpɔ ɖa, mɔ legbe la wɔe be míaƒe awuwo vuvu, eye míaƒe abolo hã do xoxo heƒu.’\nYosua kple kplɔla bubuwo xɔ Gibeontɔwo dzi se. Eyata wodo ŋugbe be yewomawɔ aʋa kpli wo o. Gake ŋkeke etɔ̃ megbe la, wova nya be Gibeontɔwo ƒe nɔƒe medidi o.\nYosua bia wo be: ‘Nukatae miegblɔ na mí be yewotso didiƒe?’\nGibeontɔwo ɖo ŋu be: ‘Elabena wogblɔ na mí be miaƒe Mawu Yehowa do ŋugbe be yeatsɔ Kanaan-nyigba sia katã na mi. Eyata míevɔ̃ be miele mía wu ge.’ Gake Israel-viwo wɔ woƒe ŋugbedodo la dzi, eye womewu Gibeontɔwo o. Ke boŋ la, wowɔ wo woƒe dɔlawoe.\nYerusalem-fia la do dziku, elabena Gibeontɔwo wɔ ŋutifafa kple Israel. Eyata egblɔ na fia ene bubuwo be: ‘Miva kpe ɖe ŋunye míawɔ aʋa kple Gibeon.’ Eye fia atɔ̃ siawo wɔ nenema. Nunyanue Gibeontɔwo wɔ be wowɔ ŋutifafa kple Israel, esi wɔe be fia siawo va wɔ aʋa kpli woa? Míele ekpɔ ge ɖa.


1 Mose 13 | Biblia Le Internet Dzi | Xexe Yeye Gɔmeɖeɖe\nAbram trɔ va Kanaan (1-4)\nAbram kple Lot dome klã (5-13)\nMawu gbugbɔ do ŋugbe na Abram (14-18)\n13 Emegbe Abram fɔ eƒe nuwo katã, eye eya kple srɔ̃a woʋu le Egipte yi Negeb,+ eye Lot hã yi kpli wo. 2 Eye lãhawo, klosalo kple sika va bɔ ɖe Abram si fũu.+ 3 Eʋu tso Negeb ɖo ta Betel, eye wònɔ eƒe agbadɔ hom nɔ tutum tso teƒe yi teƒe va ɖo afi si wòtu eƒe agbadɔ ɖo va yi, le Betel kple Ai+ dome, 4 le teƒe si wòɖi vɔsamlekpui ɖo tsã. Eye Abram yɔ Yehowa ƒe ŋkɔ le afi ma. 5 Ke alẽwo kple nyiwo kpakple agbadɔwo va nɔ Lot, ame si kplɔ Abram ɖo le yiyim la, hã si. 6 Eye anyigba la mede wo nu be wo katã nanɔ teƒe ɖeka o, elabena woƒe nunɔamesiwo va sɔ gbɔ ale gbegbe be womagate ŋu anɔ teƒe ɖeka o. 7 Eya ta dzre dzɔ ɖe Abram ƒe lãkplɔviwo kple Lot ƒe lãkplɔviwo dome. (Ɣemaɣi la, Kanaantɔwo kple Perizitɔwo nɔ anyigba la dzi.)+ 8 Eya ta Abram gblɔ na Lot be:+ “Meɖe kuku, mègana dzre nanɔ nye kpli wò kpakple nye lãkplɔviwo kple wò lãkplɔviwo dome o, elabena nɔviwo míenye. 9 Alo menye anyigba blibo lae nye esi le ŋkuwòme oa? Meɖe kuku, klã ɖa tso gbɔnye. Ne èyi miame la, ekema mayi ɖusime; ke ne èyi ɖusime la, ekema mayi miame.” 10 Eya ta Lot fɔ mo dzi eye wòkpɔ be Yordan nuto blibo+ la katã va se ɖe keke Zoar ke nye nuto si me tsi bɔ ɖo,+ ele abe Yehowa ƒe abɔ ene,+ abe Egipte-nyigba ene (ɣemaɣi la, Yehowa metsrɔ̃ Sodom kple Gomora haɖe o). 11 Eye Lot tia Yordan nuto bliboa na eɖokui, eye Lot ho eƒe agbadɔ yi ɖatu ɖe ɣedzeƒe gome. Ale woklã ɖa tso wo nɔewo gbɔ. 12 Abram nɔ Kanaan-nyigba dzi, ke Lot ya nɔ nuto ma ƒe duwo me.+ Mlɔeba eva tu eƒe agbadɔ ɖe Sodom gbɔ. 13 Sodom ŋutsuwo nye ame vɔ̃ɖiwo, eye wowɔa nu vɔ̃ gãwo ɖe Yehowa ŋu.+ 14 Esi Lot klã ɖa tso Abram gbɔ megbe la, Yehowa gblɔ na Abram be: “Meɖe kuku, fɔ mo dzi nàtsa ŋku tso afi si nèle, eye nàkpɔ dziehe, anyiehe, ɣedzeƒe kple ɣetoɖoƒe gome, 15 elabena anyigba blibo si kpɔm nèle la, wò kple wò dzidzimeviwoe mele etsɔ ge ana tegbee.+ 16 Mana wò dzidzimeviwo nasɔ gbɔ abe kekuiwo ene, ale be ne ame aɖe ate ŋu axlẽ anyigbadzikekuiwo la, eya ko hafi wòate ŋu axlẽ wò dzidzimeviwo hã.+ 17 Tso nàtsa le anyigba la dzi nàkpɔ eƒe didime kple eƒe kekeme, elabena wòe matsɔe ana.” 18 Eye Abram yi edzi nɔ agbadɔ me. Emegbe eva nɔ Mamre+ ƒe ati gã siwo le Hebron+ la te; eye wòɖi vɔsamlekpui ɖe afi ma na Yehowa.+


GBE BUBU Albanian Amharic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Franse Ga German Greek Greenlandic Haitian Creole Hiligaynon Hungarian Igbo Indonesian Italian Japanese Korean Lithuanian Malagasy Mizo Myanmar Norwegian Ossetian Papiamento (Curaçao) Polish Portuguese Quechua (Bolivia) Rarotongan Romanian Samoan Sepedi Sesotho (Lesotho) Setswana Silozi Sinhala Slovak Slovenian Spanish Sranantongo Swahili Tatar Thai Tsonga Turkish Ukrainian Vietnamese\nLe Braɖa, July 17, 2007, ƒe fiẽ me, anɔ abe ga adre ene la, yameʋu aɖe tra ɖa tso mɔ gbadza si dzi yameʋuwo hona le le Brazil ƒe yameʋudzeƒe si amewo sɔa gbɔ le fũu le São Paulo dua ƒe titina la dzi. Yameʋu la tso ʋumɔ gã aɖe heyi ɖage ɖe agbadzraɖoƒe aɖe me. Ame 200 aɖewoe ku le afɔkua me.\nYAMEƲUFƆKU sia si wogblɔna be eyae nye sesẽtɔ si dzɔ le Brazil kpɔ la madzo le ame siwo ƒe ame veviwo tsi eme la ƒe susu me gbeɖe o. Ame siwo ƒe ame veviwo tsi afɔku sia me la dometɔ ɖekae nye Claudete. Enɔ television kpɔm ɣemaɣi esi wòse nu tso yameʋufɔkua ŋu. Viaŋutsu si ŋkɔe nye Renato hã nɔ yameʋua me. Exɔ ƒe 26 ko. Ewɔ ɖoɖo be yeaɖe srɔ̃ le October me. Claudete yɔe le eƒe asitelefon dzi ʋuu do kpoe. Vidada sia mu dze anyi henɔ avi fam hehehe, eye woble enu do kpoe.\nAntje ƒe ŋugbetɔ ku le ʋufɔku dziŋɔ aɖe me le January 1986 me. Esi wòse afɔkua ŋu nya la, etɔtɔ le eɖokui me ale gbegbe. Egblɔ be: “Le gɔmedzedzea me la, nyemexɔe se kura o. Mesusui be drɔ̃e vɔ̃ aɖe ko kumee menɔ, eye be manyɔ enumake ahakpɔe be menye nyateƒee o. Menɔ dzodzom nyanyanya, eye mese veve helĩhelĩ abe ɖe ame aɖe tu kɔ dɔme nam ene.” Antje lé blanuiléledɔ le ƒe etɔ̃ siwo kplɔe ɖo me. Togbɔ be afɔkua dzɔ ƒe 20 aɖewoe nye esi va yi hã la, egakpɔtɔ dzona nyanyanya ne eɖo ŋku nudzɔdzɔ ma dzi.\nMíate ŋu atsɔ nyagbewo dzaa ko aɖɔ ale si ame ƒe ame vevi aɖe ƒe ku le vome nana wotɔtɔna, tsia yaa, bua mɔkpɔkpɔ, eye wònaa ame meganɔa eɖokui me o la wòade edeƒe o. Ke hã, amewo gaxaa nu vevie kokoko ne edze kɔte be woƒe ame vevi aɖe aku gɔ̃ hã, abe ale si wòate ŋu anɔ ne amea dze dɔ ɣeyiɣi didi aɖe ene. Aleke kee wòɖale o, amewo xaa nu godoo. Nanci dada lé dɔ hena ɣeyiɣi didi aɖe hafi ku le ƒe 2002 me. Ke hã, gbe si gbe dadaa ku la, Nanci nɔ anyi ɖe anyigba le kɔa dzi, eye wòtɔtɔ vevie. Ðeko wònɔ nɛ abe viɖe aɖeke megale agbea ŋu o ene. Ƒe atɔ̃ aɖewoe nye esia va yi, gake egafaa avi kokoko ne eɖo ŋku dadaa dzi.\nÐɔkta Holly G. Prigerson gblɔ be: “Amewo meŋlɔa woƒe ame veviwo ƒe ku be gbeɖegbeɖe o, ɖeko woƒe susu dzona le edzi vie.” Ne wò ame vevi aɖe ku le vome loo alo ɖe wòlé dɔ hafi ku o, àbia ɖokuiwò be: ‘Ðe wòsɔ be maxa nua? Aleke wòanya wɔ be manɔ te ɖe nye ame vevi aɖe ƒe ku nui? Ðe magakpɔ nye ame vevi la akea?’ Míadzro biabia siawo kple bubu siwo anya nɔ asiwò la me le nyati si kplɔe ɖo me.\nw08 7/1 axa 3\nƉoe Ɖe Amewo Ɖoe Ɖe Amewo GBETAKPƆXƆ July 2008


Míedea Bubu Fiaɖuƒe Akpata Ŋu—Míeléa Be Nɛ Hedzranɛ Ðo | Nusɔsrɔ̃\nGBE BUBU Afrikaans Cakchiquel (Central) Cambodian Chol Dangme Eŋlisi Eʋegbe Franse Ga Garifuna Greenlandic Hmong (Ɣi) Iban Italian Karen (S'gaw) Kikongo Kiluba Kimbundu Kisonge Kwangali Kwanyama Laotian Lingala Maltese Mam Mazatec (Huautla) Mixe Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Otetela Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Spanish Swahili (Congo) Swati Tahitian Tlapanec Tojolabal Totonac Tsonga Twi Umbundu Venda Wayuunaiki Xhosa Zulu\n“Ŋuʋaʋã ɖe wò aƒe la ŋu abi le menye abe dzo ene.”—YOHANES 2:17.\nHADZIDZI: 127, 118\nAleke míaɖee afia be míedea bubu míaƒe kpekpewo ŋu?\nNu kawoe Yehowa ƒe amewo wɔna tsɔ kpea asi ɖe Fiaɖuƒe Akpatawo tutu ŋu?\nNu ka tae wòle vevie be míana Fiaɖuƒe Akpata la nanɔ dzadzɛ ahanɔ nɔnɔme nyui me?\n1, 2. (a) Teƒe kawoe Yehowa subɔlawo de ta agu nɛ le le blema? (b) Aleke Yesu wɔ nu ɖe Yehowa ƒe gbedoxɔ si nɔ Yerusalem ŋu? (d) Nu kawo mee míadzro le nyati sia me?\nTADEAGUƑE aɖe koŋ nɔ Mawu subɔla siwo nɔ anyi le blema kple esiwo li egbea siaa si. Le kpɔɖeŋu me, esi Abel sa vɔ na Yehowa la, anɔ eme be vɔsamlekpui si wòɖi dzie wòsa vɔa le. (1 Mose 4:3, 4) Noa, Abraham, Isak, Yakob kple Mose siaa ɖi vɔsamlekpuiwo. (1 Mose 8:20; 12:7; 26:25; 35:1; 2 Mose 17:15) Hekpe ɖe eŋu la, Yehowa de se na Israel-viwo be woatu avɔgbadɔ na ye. (2 Mose 25:8) Emegbe wotu gbedoxɔ be wòanye tadeaguƒe. (1 Fiawo 8:27, 29) Esi Mawu ƒe amewo trɔ gbɔ tso aboyo me le Babilon la, wokpea ta edziedzi le ƒuƒoƒewo. (Marko 6:2; Yohanes 18:20; Dɔwɔwɔwo 15:21) Eye Kristotɔ gbãtɔwo kpena le amewo ƒe aƒewo me. (Dɔwɔwɔwo 12:12; 1 Korintotɔwo 16:19) Egbea Yehowa ƒe ame siwo le xexea me godoo kpena le Fiaɖuƒe Akpata akpe geɖewo me srɔ̃a nu tso Yehowa ŋu hesubɔnɛ.\n2 Yesu de bubu gã aɖe Yehowa ƒe gbedoxɔ si nɔ Yerusalem ŋu. Ale si gbegbe Yesu lɔ̃ gbedoxɔa na eƒe nusrɔ̃lawo ɖo ŋku nya si hakpalaa gblɔ dzi be: “Ŋuʋaʋã ɖe wò aƒe ŋu le bibim le menye abe dzo ene.” (Psalmo 69:9; Yohanes 2:17) Fiaɖuƒe Akpata la menye “Yehowa ƒe xɔ” abe ale si tututu wònɔ le Yerusalem gbedoxɔa gome ene o. (2 Kronika 5:13; 33:4) Ke hã, ele be míawo hã míade bubu gã míaƒe tadeaguƒewo ŋu. Le nyati sia me la, míadzro Biblia ƒe mɔfiame siwo akpe ɖe mía ŋu míanya ale si wòle be míawɔ nui le míaƒe Fiaɖuƒe Akpatawo me, ale si míalé be na teƒe siawo kple ale si míakpe asi ɖe wo tutu ŋu la me. *—Kpɔ etenuŋɔŋlɔa.\nMÍEDEA BUBU MÍAƑE KPEKPEWO ŊU\n3-5. Nu kae nye Fiaɖuƒe Akpata, eye aleke wòle be míabu kpekpeawoe?\n3 Fiaɖuƒe Akpata ye nye teƒe si koŋ tadeagula vavãwo kpena le dea ta agu na Yehowa le nuto ɖe sia ɖe me. Mawu ƒe nunana nyui aɖee kpekpeawo nye, eye wokpena ɖe mía ŋu míedoa ŋusẽ ƒomedodo si le mía kplii dome. Eƒe habɔbɔa naa mɔfiame kple dzideƒoname siwo míehiã la mí le kpekpeawo me. Le nyateƒe me la, bubu gã wònye na mí be Yehowa kple Via kpea mí be míaɖu nu le “Yehowa ƒe kplɔ̃” ŋu kwasiɖa sia kwasiɖa. (1 Korintotɔwo 10:21) Mele be míaŋlɔ be gbeɖe o be amekpekpe tɔxɛ ye esia nye.\n4 Yehowa na eme kɔ na mí nyuie be yedi be míanɔ kpekpeawo dem ne míasubɔ ye ahade dzi ƒo na mía nɔewo. (Xlẽ Hebritɔwo 10:24, 25.) Le bubu gã si míedea Yehowa ŋu ta la, mele be míada kpekpeawo ƒu le nu siwo mehiã vevie ŋutɔŋutɔ o ta o. Ne míedzrana ɖo ɖe kpekpeawo ŋu hedina vevie be míakpɔ gome le wo me la, esia ɖenɛ fiana be míekpɔa ŋudzedze ɖe wo ŋu.—Psalmo 22:22.\n5 Ale si míewɔa nui le kpekpeawo me kple ale si míeléa be na míaƒe Fiaɖuƒe Akpatawo ɖenɛ fiana nenye be míedea bubu Yehowa ŋu. Esi Yehowa ƒe ŋkɔ dzena le nuŋɔŋlɔ si le Fiaɖuƒe Akpatawo dzi la me zi geɖe ta la, míadi be míaƒe agbenɔnɔ nanye kafukafu na eƒe ŋkɔ la.—Tsɔe sɔ kple 1 Fiawo 8:17.\n6. Nya kawoe amewo gblɔ tso míaƒe Fiaɖuƒe Akpatawo kple mí ame siwo kpea ta le afi ma ŋu? (Kpɔ nɔnɔmetata si le nyati sia ƒe gɔmedzedze.)\n6 Ne míedea bubu míaƒe Fiaɖuƒe Akpatawo ŋu la, amewo dea dzesii. Le kpɔɖeŋu me, ŋutsu aɖe si le Turkey gblɔ be: “Nu si wɔ dɔ ɖe dzinyee nye ale si teƒea le dzadzɛ eye nu sia nu le ɖoɖo nyui nu. Ame sia ame do awu hedzra ɖo nyuie, dzidzɔ le mo na wo, eye wodo gbe nam vividoɖeameŋutɔe. Ewɔ dɔ ɖe dzinye ale gbegbe.” Tso ekema dzi la, ŋutsu sia ƒe afɔ metsona le kpekpeawo me o, eye eteƒe medidi hafi wòxɔ nyɔnyrɔ o. Le Indonesia ƒe dugã aɖe me la, nɔviwo kpe nutoa me tɔwo, dudzikpɔlaa kple dumegã bubuwo be woava kpɔ yewoƒe Fiaɖuƒe Akpata yeyea. Ale si wotu xɔa wònya kpɔe kple ale si wotrɔ asi le eŋu kpakple seƒoƒo siwo wodo ɖe teƒea la katã wɔ dɔ ɖe dudzikpɔlaa dzi vevie. Egblɔ be: “Ale si akpata sia le dzadzɛ la ɖee fia be xɔsetɔ vavãwoe mienye.”\nAle si míewɔa nui ate ŋu aɖee afia be míedea bubu Mawu ŋu o (Kpɔ memama 7, 8)\n7, 8. Aleke míeɖenɛ fiana be míedea bubu Yehowa ŋu ne míele Fiaɖuƒe Akpata me?\n7 Yehowa ye le mía kpem be míava ƒo ƒu, eya ta ale si míedoa awu hedzrana ɖo kple ale si míewɔa nui le afi ma la le vevie nɛ. Le esia ta míeƒoa asa na nu si gbɔ eme wɔwɔ. Togbɔ be womedea se kpaɖii na mí ɖe nu si wòle be míawɔ kple awu si tututu míado ŋu o hã la, míewɔa nu le afi ma alo doa awu abe aƒe mee míele ene o. Enye nyateƒe be Yehowa di be mía kple ame siwo míekpe va Fiaɖuƒe Akpataa me la siaa míaɖe dzi ɖi le afi ma. Ke hã, mele be míawɔ naneke si ado vlo kpekpeawo le mɔ aɖeke nu o. Mele be míado awu siwo mele dzadzɛ o, alo ado awu ɖewoɖewoe o. Eye míenɔa nu ŋlɔm ɖo ɖe amewo le asitelefon dzi, nɔa dze ɖom, nɔa nu ɖum henɔa nu nom le kpekpeawo me o. Anyo be dzilawo nafia wo viwo be woaganɔ du ƒum alo anɔ fefem le Fiaɖuƒe Akpataa me o.—Nyagblɔla 3:1.\n8 Esi Yesu kpɔ be amewo nɔ nu dzram le Mawu ƒe gbedoxɔa me la, dzi kui vevie eye wònya wo do goe. (Yohanes 2:13-17) Míawo hã ɖe míeyia Fiaɖuƒe Akpatawo me be míasrɔ̃ nu tso Yehowa ŋu ahade ta agu nɛ. Eya ta masɔ be míanɔ asitsanyawo kple dɔwɔnyawo gbɔ kpɔm le afi ma o.—Tsɔe sɔ kple Nehemiya 13:7, 8.\nMÍEKPEA ASI ÐE FIAÐUƑE AKPATAWO TUTU ŊU\n9, 10. (a) Aleke Yehowa ƒe amewo wɔna tua Fiaɖuƒe Akpatawo, eye nu kae do tso eme? (b) Aleke Yehowa ƒe habɔbɔa le kpekpem ɖe hame siwo si ŋutete mele be woawo ŋutɔ natu Fiaɖuƒe Akpatawo o ŋu?\n9 Yehowa ƒe ame siwo le xexea me godoo wɔa dɔ sesĩe le Fiaɖuƒe Akpatawo tutu me. Lɔlɔ̃nu faa dɔwɔlawoe wɔa xɔawo ƒe tata, tunɛ, alo gbugbɔ ɖɔa wo ɖo, evɔ womexea fe na ame siawo o. Woƒe veviedodonu wɔe be le ƒe 15 siwo va yi me la, míetu Fiaɖuƒe Akpata dzeani 28,000 sɔŋ le xexea me godoo, si fia be míetua akpata yeye abe 5 ene gbe sia gbe.\n10 Yehowa ƒe habɔbɔa ɖoa lɔlɔ̃nu faa dɔwɔlawo ɖa be woatu Fiaɖuƒe Akpatawo le teƒe siwo hiahiã le, eye míaƒe nudzɔdzɔwoe wotsɔna tunɛ. Míewɔna ɖe Biblia ƒe mɔfiame si nye be ame siwo si geɖe le nakpe ɖe ame siwo si nu ʋɛ le ŋu la dzi. (Xlẽ 2 Korintotɔwo 8:13-15.) Nu kae do tso esia me? Míetu Fiaɖuƒe Akpatawo na hame geɖe siwo si ŋutete mele be woawo ŋutɔ natui o.\n11. Nya kawoe mía nɔvi aɖewo gblɔ tso woƒe Fiaɖuƒe Akpata yeyea ŋu, eye aleke esia na nèse le ɖokuiwò me?\n11 Nɔvi siwo le hame aɖe me le Costa Rica ŋlɔ bena: “Esi míetsi tre ɖe míaƒe Fiaɖuƒe Akpata yeyea ŋgɔ la, ɖeko wòwɔ na mí abe drɔ̃e kum míele ene! Gbɔgblɔ bu ɖe mí. Ŋkeke enyi pɛ koe míetsɔ tu míaƒe akpata si nya kpɔ ŋutɔ la hewu enu keŋkeŋ! Yehowa ƒe yayra, ɖoɖo nyui si eƒe habɔbɔa wɔ kple mía nɔvi lɔlɔ̃awo ƒe kpekpeɖeŋu ye na esia va eme. Nunana xɔasi aɖee míaƒe tadeaguƒe sia nye, kesinɔnue wònye tso Yehowa gbɔ na mí. Míele dzidzɔ kpɔm ɖe eŋu ale gbegbe.” Enyea dzidzɔ na mí be míase ale si mía nɔviwo le akpe dam na Yehowa ɖe nu siwo wòwɔ na wo la ta. Eye dzi dzɔa mí ŋutɔ be Fiaɖuƒe Akpata le mía nɔvi siwo le xexea ƒe akpa sia akpa si sum. Edze ƒãa be Yehowa le yayrawo dudum ɖe Fiaɖuƒe Akpatawo tutudɔa dzi, elabe ne wonya tu wo vɔ teti ko la, ame geɖe dzea kpekpeawo dede gɔme be yewoasrɔ̃ nu tso Yehowa ŋu.—Psalmo 127:1.\n12. Aleke nàkpe asi ɖe Fiaɖuƒe Akpatawo tutu ŋu?\n12 Nu kae nàwɔ atsɔ akpe asi ɖe Fiaɖuƒe Akpatawo tutu ŋu? Àte ŋu atsɔ ɖokuiwò ana le dɔa wɔwɔ me. Eye mí katã míate ŋu anɔ ga dzɔm be woatsɔ atu Fiaɖuƒe Akpatawo. Ne míewɔ nu sia nu si míate ŋui tsɔ kpe asi ɖe dɔ sia ŋu la, míekpɔa dzidzɔ si dona tso nunana me, eye vevietɔ wu la, míekafua Yehowa. Esia nye Mawu ƒe ame siwo nɔ anyi le Biblia ŋlɔɣi, siwo dzɔ nu tso dzi me faa be woatsɔ atu woƒe tadeaguƒewo la, ƒe kpɔɖeŋu sɔsrɔ̃.—2 Mose 25:2; 2 Korintotɔwo 9:7.\nMÍELÉA BE NA MÍAƑE FIAÐUƑE AKPATAWO\n13, 14. Nya kae Biblia gblɔ si na míekpɔe be ele be míaƒe Fiaɖuƒe Akpatawo nanɔ dzadzɛ eye nuwo nanɔ ɖoɖo nu?\n13 Yehowa nye Mawu dzadzɛ si le kɔkɔe. Enye Mawu si wɔa nu ɖe ɖoɖo nyui nu. Esia tae wòle be míalé be na míaƒe Fiaɖuƒe Akpatawo be woanɔ dzadzɛ eye nuwo nanɔ ɖoɖo nu. (Xlẽ 1 Korintotɔwo 14:33, 40.) Be míanɔ dzadzɛ ahanɔ kɔkɔe abe Yehowa ene la, ele be míana míaƒe tadedeagu, nu siwo ŋu míebuna kple míaƒe agbenɔnɔ nanɔ dzadzɛ. Ele be míaƒe ameti bliboa hã nanɔ dzadzɛ.—Nyaɖeɖefia 19:8.\n14 Ne míaƒe Fiaɖuƒe Akpatawo le dzadzɛ eye nuwo le ɖoɖo nu la, míekpea amewo na míaƒe kpekpeawo dzidzɔtɔe. Eye amewo kpɔnɛ be míenɔa agbe ɖe nya si míeɖea gbeƒãe ku ɖe xexe yeye dzadzɛ si gbɔna ŋu la nu. Woade dzesii hã be Mawu kɔkɔe si le dzadzɛ, ame si atrɔ anyigbaa wòazu paradiso dzeani aɖe la subɔm míele vavã.—Yesaya 6:1-3; Nyaɖeɖefia 11:18.\n15, 16. (a) Nu ka tae menɔa bɔbɔe ɣesiaɣi be míana Fiaɖuƒe Akpataa nanɔ dzadzɛ o? Gake nu ka tae wòle be míawɔe? (b) Ðoɖo kae wowɔ ɖe miaƒe Fiaɖuƒe Akpata me dzadzraɖo ŋu, eye mɔnukpɔkpɔ nyui kae su mía dometɔ ɖe sia ɖe si?\n15 Amewo ƒe susu le dzadzɛnyenye ŋu le vovovo. Nu ka tae? Ate ŋu atso afi si wonɔ tsi gbɔ. Azɔ hã ame aɖewo le nuto siwo me ké alo ʋuʋudedi sɔ gbɔ ɖo, alo teƒe siwo womedo mɔawo le o eye wo dzi nye ba ɖeɖe sɔŋ. Teƒe aɖewo hã tsi meli o, eye atike siwo woatsɔ aklɔ nuwo mebɔ o. Gake afi ka kee míeɖale alo aleke kee nutoa me tɔwo bua dzadzɛnyenyee o, ele be míawo ya míana míaƒe Fiaɖuƒe Akpatawo nanɔ dzadzɛ eye nuwo nanɔ ɖoɖo nu ɣesiaɣi. Elabena afi siae míedea ta agu na Yehowa le.—5 Mose 23:14.\n16 Be míaƒe Fiaɖuƒe Akpatawo nanɔ dzadzɛ ale si wòanya wɔe la, ehiã be míawɔ ɖoɖo ɖe eŋu. Hamemetsitsiwo wɔa ɖoɖo si dzi hamea azɔ ɖo eye wokpɔa egbɔ be atike siwo woatsɔ aklɔ nuwo kple dɔwɔnuwo li. Hamemetsitsiwo xɔa ŋgɔ be woawɔ dɔa nyuie. Nanewo li wòle be míawɔ le kpekpe ɖe sia ɖe megbe, gake ɖewo hã li míawɔ le ɣeyiɣi ɖoɖi aɖewo dzi. Mɔnukpɔkpɔ nyui aɖee wònye na mí katã be míakpe asi ɖe beléle na Fiaɖuƒe Akpataa ŋu.\nMÍEDZRAA FIAÐUƑE AKPATA LA ÐO\n17, 18. (a) Nu kae míesrɔ̃ tso ale si Yehowa ƒe amewo ɖɔ gbedoxɔa ɖo le blema la me? (b) Nu ka tae wòle be míanɔ nu siwo gblẽ le míaƒe Fiaɖuƒe Akpata ŋu dzram ɖo kaba?\n17 Míedzraa nu sia nu si gblẽ le Fiaɖuƒe Akpataa ŋu ɖo be wòanɔ nɔnɔme nyui me ɣesiaɣi. Esiae Yehowa subɔla siwo nɔ anyi le blema la wɔ. Le kpɔɖeŋu me, le Yuda Fia Yehoas ƒe dziɖuɣi la, dukɔ la dzɔ ga na gbedoxɔa ŋu dɔwo. Eye fia la gblɔ na nunɔlawo be woazã ga la atsɔ aɖɔ aƒe la ƒe gbagbãƒe ɖe sia ɖe ɖo. (2 Fiawo 12:4, 5) Ƒe 200 kple edzivɔ megbe la, Fia Yosiya hã zã gbedoxɔ me nudzɔdzɔ tsɔ xe fe na dɔwɔlawo be woadzra aƒe la ɖo.—Xlẽ 2 Kronika 34:9-11.\n18 Alɔdzekɔmiti aɖewo de dzesii be ame siwo le woƒe dukɔa me dometɔ akpa gãtɔ metsia dzi ɖe beléle na xɔwo kple dɔwɔnuwo be woanɔ nɔnɔme nyui me ŋu o. Ðewohĩ esi ame ʋɛ aɖewo koe nya dɔa ŋu le dukɔa me tae. Alo anye be ga meli woatsɔ axe wo ɖɔɖɔɖo ŋu fewo o. Gake ne míedzraa nu siwo gblẽ le Fiaɖuƒe Akpataa ŋu ɖo kaba o la, manɔ nɔnɔme nyui me o eye amewo ade dzesii. Manye ɖaseɖiɖi nyui na wo o. Ne mí katã míetsɔa ɖe le Fiaɖuƒe Akpataa dzadzraɖo me la, míekafua Yehowa eye míegblẽa ga si mía nɔviwo dzɔ wotsɔ tu xɔa na mí la dome o.\nEle be míana Fiaɖuƒe Akpata la nanɔ dzadzɛ ahanɔ nɔnɔme nyui me ɣesiaɣi (Kpɔ memama 16, 18)\n19. Nu kae nàwɔ atsɔ ade bubu teƒe si míedea ta agu na Yehowa le ŋu?\n19 Fiaɖuƒe Akpata nye xɔ si ŋu wokɔ na Yehowa. Menye ame alo hame ɖeka aɖe tɔe o. Abe ale si míedzro eme le nyati sia me ene la, Biblia ƒe mɔfiamewo dzi wɔwɔ akpe ɖe mía ŋu be nɔnɔme nyuitɔ nanɔ mía si ku ɖe teƒe siwo míedea ta agu na Mawu le ŋu. Esi míedea bubu Yehowa ŋu ta la, míedea bubu míaƒe kpekpewo kple Fiaɖuƒe Akpataa siaa ŋu. Edzɔa dzi na mí be míadzɔ ga be woatsɔ atu Fiaɖuƒe Akpatawo, eye míekua kutri léa be na wo be woanɔ dzadzɛ. Abe Yesu ene la, ŋuʋaʋã ɖe míaƒe tadeaguƒe, afi si míesubɔa Yehowa le, ŋu bina le mía me abe dzo ene, eye míedea bubu gã eŋu.—Yohanes 2:17.\n^ mm. 2 Fiaɖuƒe Akpatawo koŋ ŋue míaƒo nu tsoe le nyati sia me. Gake mɔfiame siwo le afi sia ku ɖe Takpexɔwo kple teƒe bubu siwo míekpena le hena Yehowa subɔsubɔ hã ŋu.\nMíedea bubu míaƒe Fiaɖuƒe Akpatawo kple kpekpewo ŋu elabena Yehowa ye kpea mí be míava. Fiaɖuƒe Akpata lae nye afi si koŋ míekpena dea ta agu nɛ le. Eya ta míedina be nya sia nya si míagblɔ kple nu sia nu si míawɔ le afi ma nakafu Yehowa eye wòaʋã amewo be woava subɔe


GBE BUBU Afrikaans Albanian Amharic Arabic Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Gujarati Hiligaynon Hindi Hungarian Igbo Indonesian Italian Japanese Kannada Korean Lingala Lithuanian Malagasy Malayalam Myanmar Norwegian Polish Portuguese Punjabi Rarotongan Romanian Russian Samoan Sepedi Serbian Silozi Sinhala Slovak Slovenian Spanish Swahili Swedish Thai Turkish Ukrainian Xhosa Zulu\nNUMEKUGBALẼ aɖe gblɔ be: “Ŋkeke si tututu dzi wodzi Kristo la mele nyanya o.” (Encyclopedia of Early Christianity) Ke hã, ame miliɔn geɖe siwo le xexea me godoo siwo gblɔna be yewonye Kristotɔwo la ɖua Yesu ƒe dzigbezã le December 25 lia dzi. Gake ŋkeke sia medze le Biblia ƒe akpa aɖeke o. Nyateƒee wònye be December mee wodzi Yesua?\nTogbɔ be Biblia meyɔ ŋkeke si tututu dzi wodzi Yesu o hã la, ena kpeɖodzi siwo ɖee fia be menye December mee wodzii o. Azɔ hã, míate ŋu akpɔ nu si tae wotia December 25 lia be wòanye Yesu ƒe dzigbezã la le xexemegbalẽwo me.\nNu Ka Ta Manye December Mee Wodzii O?\nYudatɔwo ƒe du si nye Betlexem mee wodzi Yesu le. Luka ƒe Nya Nyui Gbalẽa ka nya ta be: “Alẽkplɔlawo hã nɔ nuto ma ke me le [gbedzi], nɔ woƒe lãhawo ŋu dzɔm le zã me.” (Luka 2:4-8) Esia mewɔ nuku o. Agbalẽ aɖe si ƒo nu tso ale si nuwo nɔ le Yesu ƒe ɣeyiɣiawo me ŋu gblɔ be: “Wokplɔa lãhawo yia gbedzi le ƒea ƒe ɣeyiɣi akpa gãtɔ me.” Gake ɖee alẽkplɔlawo akplɔ woƒe alẽwo ayi gbedzi le zã me le December me, si nye vuvɔŋɔlia? Agbalẽa gblɔ be: “Alẽwo nɔa kpo me le vuvɔŋɔli, eye esia ɖeɖe nye kpeɖodzi be ŋkeke si dzi woɖua Kristmas, si nye vuvɔŋɔli la, mate ŋu anye ŋkeke si dzi wodzi Yesu o, le esi Nya Nyui Gbalẽa gblɔ be alẽkplɔlawo nɔ gbedzi ta.”—Daily Life in the Time of Jesus.\nNyataƒoƒo sia wɔ ɖeka kple numeɖeɖe bubu si le Luka ƒe Nya Nyui Gbalẽa me be: “Le ŋkeke mawo me la, sedede tso Kaisaro Augusto gbɔ be woaŋlɔ anyigba dzi nɔlawo katã ƒe ŋkɔ; (ŋkɔŋɔŋlɔ gbãtɔ sia va eme esime Kirenio nye nutomefia le Siria;) eye amewo katã zɔ mɔ yi be woaŋlɔ yewo ŋkɔ, ame sia ame le wo dedu me.”—Luka 2:1-3.\nAugusto anya de se be woaxlẽ amewo ahade woƒe ŋkɔ agbalẽ me ale be nyatakaka siwo ŋu dɔ wòate ŋu awɔ le adzɔxɔxɔ me eye wòanya ame siwo ate ŋu awɔ asrãfodɔ la nasu esi. Esi Maria di be yeawɔ sededea dzi ta la, togbɔ be fu tsi le eƒo ŋutɔ hã la, ekplɔ srɔ̃a Yosef ɖo, wozɔ mɔ kilomita 150 tso Nazaret yi Betlexem. Azɔ bu eŋu kpɔ. Ðe nèsusu be nunya anɔ eme be Augusto —fia gã si melɔ̃a nudede nuto vovovoawo ƒe ɖoɖowo me fũu o—la abia tso dukɔ si me tɔwo nɔ didim be yewoadze aglã xoxo la si be woazɔ mɔ legbee ma le vuvɔŋɔlia?\nEɖe dzesi ŋutɔ be ŋutinyaŋlɔla kple Biblia ŋuti nunyala akpa gãtɔ melɔ̃ ɖe edzi be December 25 lia dzie wodzi Yesu o. Ðikeke mele eme o be àke ɖe nyatakaka siawo ƒomevi ŋu le encyclopedia ɖe sia ɖe si dzi wò asi ate ŋu asu me. Katolikotɔwo ƒe numekugbalẽ aɖe gblɔ be: “Ame akpa gãtɔ lɔ̃ ɖe edzi be menye December 25 lia dzie wodzi Yesu o.”—Our Sunday Visitor’s Catholic Encyclopedia.\nNu Si Ta Wotia December 25 Lia\nƑe alafa geɖewo le Yesu ƒe ku megbe hafi wova tia December 25 lia be wòanye eƒe dzigbe. Nu ka tae? Ŋutinyanyalawo xɔ edzi se be le nyateƒe me la, ƒea ƒe ɣeyiɣi si me trɔ̃subɔlawo ɖua woƒe azã vovovowoe wotia hena Kristmasɖuɖu.\nLe kpɔɖeŋu me, numekugbalẽ aɖe gblɔ be: “Ale si woɖea afi si azã sia dzɔ tso me, si le nyanya na ame geɖe ye nye be December 25 lia nye ŋkeke si dzi woɖua azã aɖe si woyɔna be dies solis invicti nati (‘ɣe si dzi womate ŋu aɖu o ƒe dzigbezã’) le Roma Fiaɖuƒea me, le ƒea ƒe ɣeyiɣi ma si me ŋkeke nɔa kpuie wu zã le la wònyea dzesi na ɣea ƒe tɔtrɔgbɔ kple vuvɔŋɔli ƒe nuwuwu tsɔ naa amewo nyana be ada kple dzomeŋɔli le ɖoɖom, si wotrɔ wòva zu Kristotɔwo ƒe azã.”—Encyclopædia Britannica.\nNumekugbalẽ bubu aɖe hã na míenya be: “Susu si ta wotia December 25 lia be wòanye Kristmas la me mekɔ tututu o, gake zi geɖe la, wogblɔna be ɖe wotia ŋkeke ma be wòawɔ ɖeka kple trɔ̃subɔlawo ƒe azã siwo woɖuna le vuvɔŋɔli ƒe ɣeyiɣi si me ŋkeke va tea didi wu zã le, be woatsɔ aɖu azã na ‘ɣe ƒe tɔtrɔgbɔ.’ . . . Woɖua Romatɔwo ƒe Saturnalia (si nye azã si woɖuna na Saturn, si nye agbledede ƒe mawu, kple hena ɣe ƒe ŋusẽ yeye si gado) la, hã le ɣemaɣi.” (The Encyclopedia Americana) Zi geɖe la, azã siawo ɖulawo ƒoa wo ɖokui ɖe gbɔdɔdɔ ƒe agbe gbegblẽ nɔnɔ me, eye wowɔa dzidzɔdonamenuwɔna gbɔmewo henɔa ɣli dom bobobo. Eɖe dzesi ŋutɔ be nuwɔna siawo tututu kee yia edzi le Kristmaszãɖuɖu geɖe me egbea.\nAle Si Wòle Be Míade Bubu Kristo Ŋu\nAme aɖewo sena le wo ɖokui me be ŋkeke ka kee ɖanye Yesu ƒe dzigbe ŋutɔŋutɔ o, ele kokoko be Kristotɔwo naɖu eƒe dzigbezã. Wosusuna be azã sia ɖuɖu le bubumɔ nu nye mɔ nyui aɖe si dzi woato ade bubu Kristo ŋu.\nLe nyateƒe me la, nudzɔdzɔ vevi aɖee Yesu dzidzi nye le Biblia me ŋutinyawo me. Biblia gblɔ be esime wodzi Yesu la, mawudɔla gbogbo aɖewo va do enumake hetsɔ dzidzɔ nɔ Mawu kafum nɔ gbɔgblɔm be: “Ŋutikɔkɔe na Mawu le dziƒo boo, eye ŋutifafa nanɔ ame siwo ŋu wòkpɔa ŋudzedze ɖo la dome le anyigba dzi.” (Luka 2:13, 14) Gake enyo be míade dzesii be womegblɔ le Biblia ƒe akpa aɖeke alo ka fee gɔ̃ hã be ele be woaɖu Yesu ƒe dzigbezã o. Gake wode se le Biblia me tẽe be woawɔ eƒe ku ƒe ŋkuɖodzi, eye esiae Yehowa Ðasefowo wɔna zi ɖeka le ƒe me. (Luka 22:19) Mɔ aɖe si dzi woato ade bubu Yesu ŋue nye esia.\nLe zã mamlɛtɔ si Yesu nye amegbetɔ nɔ anyigba dzi me la, egblɔ be: “Ne miewɔa nu siwo ƒe se dem mele na mi la, ekema xɔ̃nyewoe mienye.” (Yohanes 15:14) Egblɔ hã be: “Ne mielɔ̃am la, ekema miawɔ nye sewo dzi.” (Yohanes 14:15) Eme kɔ ƒãa be mɔ nyuitɔ aɖeke megali si dzi woato ade bubu Yesu Kristo ŋu wu nusɔsrɔ̃ tso nu siwo wòfia ŋu kple wɔwɔ ɖe wo dzi me o.—g08 12-E.\n▪ Nu ka tae mate ŋu anye December mee wodzi Yesu o?—Luka 2:1-8.\n▪ Nu kae le vevie wu ame ƒe dzigbe?—Nyagblɔla 7:1.\n▪ Mɔ kae nye nyuitɔ si dzi woato ade bubu Yesu ŋu?—Yohanes 14:15.\nKpeɖodziwo le Biblia me siwo ɖee fia be menye December mee wodzi Yesu o\nÐe alẽkplɔlawo anɔ zã me le gbedzi kple woƒe alẽwo le vuvɔ mea?\nAme geɖe ɖua Yesu ƒe dzigbezã le Kristmas dzi kple eƒe tsitretsitsi ƒe azã le Easter dzi. Nu ka tae Yehowa Ðasefowo ya ɖoa ŋku yesu ƒe kua boŋ dzi?\nNe wole Yesu ƒe ku ƒe ŋkuɖodziwɔnaa wɔm la, ame kawoe dze aɖu abolo la ahano wain la?\ng 1/09 axa 16-17


Ðe Míava Nɔ Dedie Aɖe Dzi Ði Gbe Ðekaa—Xexea Me Katã Ƒe Dziɖuɖu Ahe Ŋutifafa Vɛ\nDZIÐUÐU SI AKPƆ KUXIA GBƆ\nDukɔ Ƒoƒuawo le dzi dem ƒo na ameƒomeviwo katã be woawɔ ɖeka ade bubu amegbetɔwo ƒe gomenɔamesiwo ŋu, eye woawɔ nu siwo magblẽ nu le woƒe nutowo me ŋu o. Nu ka tae? Abe ale si Aƒetɔ Maher Nasser gblɔ le nyadzɔdzɔgbalẽ aɖe (UN Chronicle) me ene la, “Yame ƒe nɔnɔmewo le tɔtrɔm le xexea me godoo, nu vlo wɔhabɔbɔwo, ameŋkumekpɔkpɔ, aʋawɔwɔ si nu menya le lelém o, sitsoƒedilawo, nu vlo wɔlawo ƒe ŋɔdzidoname si le xexea me katã [kple] dɔxɔleameŋuwo” le gã dom ɖe edzi le dukɔ sia dukɔ me.\nAme aɖewo gɔ̃ hã doe ɖa be dziɖuɖu ɖeka nanɔ xexea me katã. Ame siawo dometɔ aɖewoe nye Dante (ƒe 1265-1321) si nye Italytɔwo ƒe xexemenunyala, hakpanyaŋlɔla kple dziɖuɖumegã kple Albert Einstein (1879-1955) si nye dzɔdzɔmeŋusẽŋununyala. Dante xɔe se be ŋutifafa mate ŋu anɔ xexe sia si me dziɖula vovovowo le dzi ɖum le la me eteƒe nadidi o. Eyɔ nya tso Yesu Kristo ƒe nyawo me gblɔ be, “Fiaɖuƒe ɖe sia ɖe si ma ɖe eɖokui ŋu la gbãna.”—Luka 11:17.\nLe Xexemeʋa Evelia si me woda atɔmik bɔmb eve le me megbe kpuie la, Albert Einstein ŋlɔ lɛta aɖe na Dukɔ Ƒoƒuawo Ƒe Sewɔtakpekpea, si wòde nyadzɔdzɔgbalẽ aɖe me. Egblɔ le lɛtaa me be: “Ele be Dukɔ Ƒoƒuawo nawɔ ɖoɖo aɖe afɔ kpata atsɔ aɖo xexea me katã ƒe dziɖuɖu aɖe anyi si ana xexea nanɔ dedie.”\nGake ɖe dunyahela siwo anɔ dziɖuɖu sẽŋu ma me la, mawɔ nu fitifiti, ado kpo nu eye womate amewo ɖe anyi oa? Alo ɖeko woawo hã ava do kpo nu abe dziɖula bubuwo enea? Biabia siawo na míeɖo ŋku Britaintɔwo ƒe ŋutinyaŋlɔla Lord Acton, ame si gblɔ be: “Ŋusẽ gblẽa ame dome eye ŋusẽkpɔkpɔ ɖe nu sia nu dzi la, ɖe wògblẽa ame dome kura” la ƒe nyawo dzi.\nTogbɔ be ele nenema hã, ne amegbetɔwo akpɔ ŋutifafa eye woawɔ nu aduadu ŋutɔŋutɔ la, ke ele be woawɔ ɖeka. Gake aleke míawɔ aɖo taɖodzinu ma gbɔ? Ðe wòanya wɔ ŋutɔŋutɔa? Biblia ɖo nya sia ŋu be ɛ̃. Anya wɔ eye ava eme hã. Le mɔ ka nu? Menye xexemedziɖuɖu siwo me dunyahela siwo wɔa nu fitifiti le la dzie wòato ava eme o. Ke boŋ anye dziɖuɖu aɖe si Mawu ŋutɔ ɖo. Gakpe ɖe eŋu la, Mawu koe dze aɖu eƒe nuwɔwɔwo dzi. Dziɖuɖu kae nye ema? Biblia na ŋkɔe gɔ̃ hã be “Mawu Fiaɖuƒe.”—Luka 4:43.\nMawu Fiaɖuƒeae nɔ susu me na Yesu Kristo esi wògblɔ le kpɔɖeŋugbedodoɖaa me be: “Wò Fiaɖuƒe nava. Wò lɔlɔ̃nu nava eme le anyigba dzi.” (Mateo 6:9, 10) Ɛ̃, Mawu Fiaɖuƒea akpɔ egbɔ be wowɔ Mawu ƒe lɔlɔ̃nu le anyigba dzi, ke menye amegbetɔ siwo dina be yewoaɖu dzi godoo alo amegbetɔ ɖokuitɔdilawo ƒe lɔlɔ̃nu o.\nWogayɔa Mawu Fiaɖuƒea be “Dziƒofiaɖuƒe la.” (Mateo 5:3) Nu ka tae? Togbɔ be anyigbaa dzie wòaɖu hã la, manɔ anyigba dzi hafi aɖu dzi o, ke anɔ dziƒo. Bu nu si nya ma fia ŋu kpɔ. Xexea me katã ƒe dziɖuɖu sia mabia gakpekpeɖeŋu tso amewo gbɔ o. Gbɔdzɔe ka gbegbe wòanye na ame siwo dzi wòaɖu!\nAbe ale si nya “fiaɖuƒe” fia ene la, fia le Mawu Fiaɖuƒea si. Fia mae nye Yesu Kristo, ame si Mawu na ŋusẽe. Biblia gblɔ tso Yesu ŋu be:\n“Dziɖuɖu anɔ abɔta nɛ . . . Eƒe dziɖuɖu akeke ta, eye seɖoƒe manɔe na ŋutifafa” o.—Yesaya 9:6, 7.\n“Wotsɔ dziɖuɖu, bubu kple fiaɖuƒe nɛ, ne amehawo, dukɔwo kple gbegbɔgblɔ ɖe sia ɖe dolawo katã nasubɔe. Eƒe dziɖuɖu anɔ anyi . . . enu mayi o.”—Daniel 7:14.\n“Xexemefiaɖuƒe la trɔ zu mía Aƒetɔ [si nye Mawu] kple eƒe Kristo la ƒe Fiaɖuƒe.”—Nyaɖeɖefia 11:15.\nMawu Fiaɖuƒea ana woawɔ Mawu ƒe lɔlɔ̃nu le anyigba dzi bliboe si ana Yesu ƒe kpɔɖeŋugbedodoɖaa nava eme. Le dziɖuɖu ma te la, amegbetɔwo katã asrɔ̃ ale si woalé be na anyigba be wòanɔ dedie eye agbe nanya nɔ le edzi.\nƑo wo katã ta la, Mawu Fiaɖuƒea afia nu eteviwo katã. Woafia se ɖeka ma ke wo katã. Fuléle kple mama aɖeke manɔ anyi o. Yesaya 11:9 gblɔ be: ‘Womawɔ vɔ̃ aɖeke o, eye womahe gbegblẽ avɛ o, elabena sidzedze Yehowa axɔ anyigba la dzi, abe ale si tsi yɔ atsiaƒu mee ene.’\nŊutifafa blibo anɔ anyigbadzinɔlawo katã dome abe ale si Dukɔ Ƒoƒuawo le edim ene. Psalmo 37:11 gblɔ be: “Dzi adzɔ wo geɖe ɖe ŋutifafa gbogbo la ŋuti.” Ava ɖo ɣeaɖeɣi la, nyawo abe “nu vlo wɔwɔ,” “ɖiƒoƒo yame,” “hiãkame” kple “aʋawɔwɔ” abu le míaƒe nuƒoƒo me. Gake ɣekaɣie nu siawo ava eme? Ɛ̃, ɣekaɣie Mawu Fiaɖuƒea ava ɖu xexea katã dzi? Aleke wòawɔe? Nu kae nàwɔ be eƒe dziɖuɖua naɖe vi na wò? Na míakpɔe ɖa.\nMAWU FIAÐUƑEA NYE XEXEA ME KATÃ ƑE DZIÐUÐU SI MAWU ÐO. DUNYAHEHE MADE MAMA ETEVIWO ME O KE BOŊ WOAWƆ ÐEKA EYE WOANƆ ŊUTIFAFA BLIBO ME\nWODOE ÐA BE DZIÐUÐU ÐEKA NAÐU XEXEA KATÃ DZI\nDante xɔe se be ŋutifafa mate ŋu anɔ xexe sia si me dziɖula vovovowo le dzi ɖum le la me eteƒe nadidi o\nEinstein gblɔ be ele be Dukɔ Ƒoƒuawo “nawɔ ɖoɖo aɖo xexea me katã ƒe dziɖuɖu aɖe anyi si ana xexea nanɔ dedie”


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hungarian Icelandic Igbo Indonesian Italian Japanese Kirghiz Korean Latvian Lithuanian Myanmar Norwegian Polish Portuguese Romanian Russian Setswana Slovak Slovenian Spanish Swahili Swedish Tagalog Thai Turkish Ukrainian\nÐEVIMENƆƔI si me dzidzɔkpɔkpɔ le la nɔ te ɖe dzila nyuitɔwo nyenye dzi koŋ. Gake nukae dzila nyui nyenye bia? Ðewohĩ ànya se nuxlɔ̃ame geɖe ku ɖe nyati sia ŋu. Di ɣeyiɣi ɖe viwòwo ŋu. Se woƒe nyawo. Na mɔfiame nyui wo. Se veve ɖe wo nu, eye nàkpɔ dzidzɔ ahase veve kpli wo. Nye xɔlɔ̃ vavã na wo eye megaɖe asi le ŋusẽ si le asiwò abe dzila ene la ŋu o. Nyateƒee wònye be gɔmeɖose mawo siwo wogblɔna zi geɖe la akpe ɖe dzilawo ŋu be woawɔ woƒe dɔwo nyuie ya. Gake nane li si hiã eye wòle vevie wu si wòle be woaɖo nɔƒe gbãtɔ.\nDzila miliɔn geɖe siwo le xexeame godoo kpɔe be Biblia ƒe gɔmeɖosewo dzi wɔwɔe nye nu vevitɔ le dzila nyui nyenye me. Nukatae? Elabena nunyala si nye Biblia Ŋlɔla, Yehowa Mawu, enye amesi ɖo ƒomeɖoɖoa gɔme anyi. (Mose I, 1:27, 28; 2:18-24; Efesotɔwo 3:15) Ekema esɔ be eƒe Nya si tso gbɔgbɔ me lae nye teƒe nyuitɔ si woadi ɖeviwo nyinyi ŋuti mɔfiafia le. Gake aleke Biblia si nye agbalẽ si xɔ ƒe geɖe alea ate ŋu ana mɔfiame ku ɖe alesi amewo dina be yewoaƒo du ɖe ɖeviwo nu egbea le ɖevime ŋui? Mina míade ŋugble le Ŋɔŋlɔawo me gɔmeɖose aɖewo siwo woate ŋu azã ŋu.\n‘Abe Alesi Ðevi Dzawo Ate Ŋui Ene’\nÐevi siwo wu 12 ye nɔ Isak viŋutsu, Yakob, si. Biblia me nuŋlɔɖi gblɔ eƒe nya siwo me nunya le ku ɖe ƒomea ƒe mɔzɔzɔ ŋu be: ‘Ðevi dzawo le ŋunye. Meɖe kuku, nye aƒetɔ [Yakob fo, Esau], nedze eƒe dɔla ŋgɔ, eye nye la madze yowòme blewublewu, abe alesi ɖevi dzawo ate ŋui ene.’—Mose I, 33:13, 14.\nYakob nyae be ye viwo metsi awɔ nu abe ame tsitsiwo ene o. Wonye “ɖevi dzawo”—wometsi o, ŋusẽ mele wo ŋu o, hiahiã geɖe le wo ŋu wu ame tsitsiwo. Le esi wòazi viawo dzi be woazɔ azɔli abe eya ŋutɔ ene teƒe la, egbɔ dzi ɖi ɖe alesi wòanya zɔ na woe nu. Le go sia me la, eɖe nunya si Mawu ɖena fiana via siwo nye amegbetɔwo la fia. Mía Fofo la nya míaƒe gbɔdzɔgbɔdzɔwo. Media nu geɖe tso mía si wu alesi dze o.—Psalmo 103:13, 14.\nLã aɖewo kura gɔ̃ hã ɖea nunya ma tɔgbe fiana, elabena Mawu na “wodze nunya eteƒe mekɔ o.” (Lododowo 30:24) Nugbagbeŋutinunyalawo de dzesii be atiglinyi ƒe ha blibo te ŋu gbɔa dzi ɖe woƒe azɔli ŋu, ahanɔ zɔzɔm ɖɔɖɔɖɔ be woasɔ kple atiglinyivi sue si le wo dome la tɔ.\nMawumenunya bu ɖe amegbetɔƒomea me tɔ aɖewo siwo li egbea. Gake mele be ema nadzɔ ɖe dziwò o. Ðo ŋku edzi be ɖevi “dza”—si mate ŋu atsɔ ame tsitsiwo ƒe agbawo kple agbanɔamedziwo o—ye viwò nye. Le kpɔɖeŋu me, ne dzilaɖekɛ si dzi kuxi sesẽwo lee nènye eye nèse le ɖokuiwò me be yeagblɔ yeƒe dzimenyawo na viwò la, ekema tsi didi ma nu. Ke boŋ di xɔlɔ̃ aɖe si nye ame tsitsi, si ate ŋu akpe ɖe ŋuwò nakpɔ kuxia gbɔ—anyo be wòanye amesi akpe ɖe ŋuwò nàwɔ Biblia ƒe gɔmeɖose nyuiwo ŋudɔ.—Lododowo 17:17.\nNenema ke megaƒo du ɖe viwò ƒe agbe nu fũ akpa, kple nuwo wɔwɔ kpaɖii ale gbegbe be dzidzɔkpɔkpɔ aɖeke maganɔ eƒe sɔhɛmenɔnɔ me o. Wɔ nu wòasɔ kple viwò tɔ, ke menye esi ɖi egbexexea tɔ o. Biblia ɖo aɖaŋu nunyatɔe be: “Migana xexe si me miele natrɔ mi ɖe eƒe nɔnɔme nu o.”—Romatɔwo 12:2, Phillips.\n“Ɣeyiɣi Li na Nusianu”\nBiblia ƒe gɔmeɖose bubu si me nunya le gblɔ be: “Ɣeyiɣi li na nusianu, eye azã li na tameɖoɖowo katã le dziƒoa te.” Nyateƒee, dɔwɔɣi li. Dɔ geɖe le ɖeviwo ŋu woawɔ—siwo nye sukudɔwo, aƒemedɔwo, kple gbɔgbɔmedɔwo. Gake Biblia ƒe akpa ma ke gblɔ be “nukoɣi li” eye “ɣeɖuɣi li.”—Nyagblɔla 3:1, 4.\nÐeviwo hiã na ɣeyiɣi geɖe be woatsɔ afee, ako nu, awɔ woƒe sɔhɛmenɔɣi ƒe ŋusẽ ŋudɔ le dziɖeɖi me vaseɖe afi aɖe. Nenye be sukudɔwo, suku megbe dɔwɔnawo, alo dɔwɔna vevi bubuwo xɔ woƒe ɣeyiɣiwo katã la, ekema womate ŋu akpɔ vovo ɖe woƒe fefewo ŋu o. Ema ana woado dziku, alo dzi naɖe le wo ƒo kura gɔ̃ hã.—Kolosetɔwo 3:21.\nDe ŋugble le alesi nàwɔ Biblia ƒe gɔmeɖose ma ke ŋudɔ le mɔ bubu nu ŋu kpɔ. Le kpɔɖeŋu me, esi ɣeyiɣi li na nusianu ta la, ɖe ema mefia be ɖevimenɔɣie nye ɣeyiɣi si woawɔ ɖevinu oa? Ðewohĩ àɖo eŋu be ẽ, gake menye ɣesiaɣie viwòwo alɔ̃ ɖe nya ma dzi o. Zi geɖe la, ŋutsuvi kple nyɔnuvi suewo dina be yewoawɔ nusiwo wokpɔ ame tsitsiwo le wɔwɔm. Le kpɔɖeŋu me, adzro nyɔnuvi suewo be yewoadzra ɖo ahawɔ leke na yewo ɖokui abe nyɔnu tsitsiwo ene. Sɔhɛmeɖoɖo ate ŋu ana seselelãme si wosena be yewoadze ame tsitsiwoe la nu nagasẽ ɖe edzi.\nDzila dzeaɖaŋuwo kpɔa afɔku si le nɔnɔme ma me. Boblododo kple modzakaɖeɖe siwo le xexe ɖigbɔ sia me la dometɔ aɖewo naa ɖeviwo dzena abe gbɔdɔdɔŋunyalawo kple ame tsitsi nuwɔlawo ene. Ðeviwo va le dzadzraɖo, lekewɔwɔ, kple awu siwo nyɔa seselelãme gbegblẽwo ɖe ame me dodo lɔ̃m. Gake ɖe wòanyo be míana ɖeviwo ƒe dzadzraɖo nana amesiwo dina be yewoagblẽ wo la ƒe susu natrɔ ɖe wo ŋua? Ne dzilawo kpe ɖe wo viwo ŋu be woado awu ɖe mɔ si sɔ ɖe woƒe ƒexɔxɔ nu la, ekema wole Biblia ƒe gɔmeɖose bubu aɖe ŋudɔ wɔm be: “Ne nunyala kpɔ dzɔgbevɔ̃e la, eɣlaa eɖokui; ke ame bebewuwo dea ta eme, eye wòle na wo be, woakpɔ wo tɔnua.”—Lododowo 27:12.\nKpɔɖeŋu bubu enye esi: Nana be kamedefefe nazu nu vevitɔ le ɖevi ƒe agbe me ate ŋu ahe agbe si meda sɔ o, si me ɣeyiɣi ɖoɖi aɖeke maganɔ naneke ŋu o vɛ. Biblia xlɔ̃ nu nunyatɔe be: “Ŋutilã me veviedodo nyo na nu vi aɖe ko; ke mawusosroɖa nyo na nusianu, eye agbe, si li fifi kple esi le vava ge la, ƒe ŋugbedodo la li nɛ.”—Timoteo I, 4:8.\nMègana viwòwo naxɔ “dziɖuɖu le vevie ŋutɔ” ƒe nukpɔsusua de eme o. Dzila geɖe ɖea dzidzɔ si le kamededewo kple kamedefefewo kple fefe me ɖa to duƒoƒo ɖe wo viwo nu be woaʋli hoa vevie, aɖu dzi godoo. Esia wɔe be ɖevi aɖewo senɛ le wo ɖokui me be yewoaba ame alo awɔ nu vevi fefewɔla bubuwo gɔ̃ hã ne yewoaɖu dzi. Dziɖuɖu ma tɔgbe kpɔkpɔ medze kura o!\nZi geɖe la, esesẽna na ɖeviwo be woanya be ɣeyiɣi li na nusianu. Womete ŋu lalana dzigbɔɖitɔe ne nane le wo hiãm o. Nusi gagblẽa nya la ɖe edzi enye be, edze abe amegbetɔwo tsia dzi vevie ɖe kɔɖiɖi na woƒe dzodzro enumake ŋu ene. Zi geɖe la, nusi modzakaɖeɖe mɔnuwo doa bobloe enye, “Na wò asi nasu nusi dim nèle dzi fifi laa!”\nMegaɖe mɔ ɖe ŋusẽkpɔɖeamedzi mawo ŋu to viwɔwɔ na viwòwo kple nana be woagblẽ me o. Agbalẽ si nye The Child and the Machine gblɔ be: “Enyanya be exɔa ɣeyiɣi hafi ame ƒe asi sua nusi dim wòle dzi enye nusi me nunya le wu. Ameɖokuimamla kple nuwɔwɔ wòasɔ ɖe hadomeɖoɖo nue nye ŋutasesẽ si le dzidzim ɖe edzi le ɖevi siwo le suku kple esiwo wu suku nu sia dome la gbɔ kpɔnu.” Gɔmeɖose nyui sia le Biblia me be: ‘Ne ame aɖe wɔ vinugbee na eƒe kluvi tso ɖevime la, ava zu akpemadala emegbe.’ (Lododowo 29:21) Togbɔ be kpukpui sia ku ɖe nuwɔwɔ kple subɔvi suewo ŋu tẽ hã la, dzila geɖewo kpɔe be gɔmeɖose sia ke ɖea vi na wo viwo ŋutɔ.\nLe ɖeviwo ƒe nuhiahiãwo dome la, nusi Biblia yɔ be ‘wo nyinyi le Yehowa ƒe hehe kple nuxɔxlɔ̃ me’ enye vevitɔ wu. (Efesotɔwo 6:4) Hehenana si me lɔlɔ̃ le kpena ɖe ɖeviwo ŋu be woatu nɔnɔme siwo nye ɖokuidziɖuɖu kple dzigbɔɖi ɖo. Nɔnɔme siawo akpe ɖe wo ŋu be woakpɔ dzidzɔ kple dzidzeme le woƒe agbemeŋkekewo katã me.\nEsime Nusiwo Doa Kplamatse Ðeviwo Nu Ayi\nGake àbia be, ‘Ðe Mawu, nunyala lɔ̃ame, amesi na woŋlɔ gɔmeɖose nyui mawo ɖoe koŋ be míaƒe xexea nava nɔ alea? Ðe wòɖoe be ɖeviwo natsi le xexe si naa nu gblẽna le wo ŋu tsɔ wu be wòado ŋusẽ wo la mea?’ Afa akɔ na wò be nànya be Yehowa Mawu kple Via, Kristo Yesu, lɔ̃ ameƒomea vevie, tsɔ kpe ɖe ɖevi siwo xɔ ƒe ɖesiaɖe ŋu. Woaɖe ame vɔ̃ɖiwo katã ɖa le anyigba dzi kpuie.—Psalmo 37:10, 11.\nÀdi be yeanya alesi ŋutifafa kple dzidzɔkpɔkpɔ ƒe ɣeyiɣi ma anɔa? Wò ya kpɔ nusia, si woɖɔ nyuie le Biblia me, le susu me ɖa: “Amegãxi anɔ alẽvi gbɔ, lãkle atsyɔ akɔ ɖe gbɔ̃vi gbɔ, nyivi, dzata kple nyi dami woanɔ wo nɔewo gbɔ, eye ŋutsuvi sue aɖe akplɔ wo.” (Yesaya 11:6) Le xexe si gblẽa ɖevimenɔɣi alo ƒoa du ɖe ɖeviwo nu nublanuimakpɔmakpɔtɔe me la, aleke wòfa akɔ na amee nye si be woanya be Mawu do etsɔme nyui aɖe ƒe ŋugbe na ameƒome si le anyigba dzi! Eme kɔ ƒã be, Wɔla la medi be ɖevimenɔɣi si me dzidzɔ le la nato ɖeviwo ŋu alo woaƒo du ɖe wo nu o—ke boŋ be wòanye esi me dzidzɔ kple dzidzeme le.\nLe esi nàtsɔ wò ŋutɔ wò kuxiwo anɔ agba dom na viwò teƒe la, gblɔe na ame tsitsi bubu aɖe\nEhiã be ɖeviwo nafe fefe\nƉoe Ɖe Amewo Ɖoe Ɖe Amewo Ne Wode Asixɔxɔ Ðevimenɔɣi Ŋu\ng03 5/8 axa 18-20